title: Amnesty Internationalin historia

text: Yhdysvaltain presidentiksi noussut, kommunismia yli kaiken vihannut Ronald Reagan yritti Guatemalan ihmisoikeuskriisin aikaan suostutella kongressia tukemaan aseellisesti Guatemalan sotilashallitusta taistelussa vasemmistosissejä vastaan. Yhdysvaltain ulkoministeriö kertoi vuosien ajan kongressille, että Amnestyn ja Yhdysvaltain omien tutkijoiden raportit olivat virheellisiä ja todellisuudessa kommunismimyönteiset sissiliikkeet olivat syyllisiä valtaosaan ihmisoikeusrikkomuksista. Vuonna 1999 YK:n alainen komissio totesi, että todellisuudessa ihmisoikeusrikkomuksista 93% oli Guatemalan hallituksen tekemiä. Reaganin vaatimuksiin suostuttiin vuonna 1865, kun kongressi hyväksyi sotilaallisen avun antamisen. Yhdysvaltain keskustiedustelupalvelu CIA:n on kuitenkin uskottu vieneen aseita Guatemalaan jo vuosia ennen asian laillistamista. Yhdysvaltain toiminta Guatemalassa pysyi kuitenkin salassa aina vuoteen 1995 asti, jolloin yhdysvaltalaisen miehen murha Guatemalassa aloitti Yhdysvaltain kongressin tutkinnan. Tällöin Yhdysvaltain ulkoministeriössä työskennellyt Richard Niccio kertoi yllättäen lehdistölle, että CIA oli tietoinen Guatemalan poliittisista murhista ja että se oli toiminut alueella koko 1990-luvun ajan. Reaganin seuraaja Bill Clinton käynnisti asiasta sisäisen tutkinnan.


title: Amnesty Internationalin historia

text: Vuonna 1990 Amnestylla oli yli 900 000 jäsentä 150 maassa; miljoonan jäsenen raja ylitettiin kaksi vuotta myöhemmin. Kylmän sodan päättyminen vaikutti merkittävästi maailman ihmisoikeustilanteeseen: useimmat diktatuurit olivat kaatuneet ja ihmisoikeusaktivistit saivat ympäri maailman toimia entistä vapaammin. Tämä globaali muutos pakotti myös Amnestyn muuttamaan tavoitteitaan. Vuonna 1991 kokoontunut Amnestyn kansainvälinen edustajainkokous päätti, että järjestö tulisi jatkossa painottamaan toimintaansa enemmän väkivaltaisiin vastarintaliikkeisiin. Lisäksi edustajainkokous ehdotti, että seksuaalisen suuntautumisen takia vangittuja ihmisiä tulisi kohdella mielipidevankeina ja että sotatilassa tehdystä raiskauksesta tulisi tehdä sotarikos.


title: Amnesty Internationalin historia

text: Amnesty käynnisti 1994 maailmanlaajuisen kampanjan naisten oikeuksien puolesta ja poliittisia murhia ja katoamisia vastaan. Seuraavana vuonna Amnesty aloitti "Stopping the Torture Trade" -nimisen kidutuksenvastaisen kampanjan. Myöhemmin samana vuonna Ruandassa toteutettiin äärimmäisen väkivaltainen kansanmurha. Kansanmurha tuli yleiseen tietoisuuteen uutiskanavien kautta, mikä lamautti Amnestyn. Sitä vaadittiin tuomitsemaan kansanmurha, mutta koska Amnesty ei ollut vielä tutkinut tapahtumia, se ei voinut tuomita tapahtumia ohjesääntöjensä takia. Samalla YK veti joukkonsa Ruandasta, ja väkivallan käyttäminen ihmisoikeustaistelussa tuli Amnestylle jälleen ajankohtaiseksi. Ruandan kansanmurhan jälkeen Amnesty on pyrkinyt vahvistamaan asemaansa Afrikassa vastatakseen tulevaisuudessa ihmisoikeusrikkomuksiin entistä nopeammin. Vahvan aseman luominen länsimaiden ulkopuolella on kuitenkin osoittautunut hankalaksi: esimerkiksi Ugandassa homofobia on yleinen ilmiö kristillisen lähetyssaarnauksen takia.


title: Amnesty Internationalin historia

text: Vuonna 1996 Amnesty ryhtyi vaatimaan Yhdistyneitä kansakuntia luomaan kansainvälinen, pysyvä rikostuomioistuin. Seuraavana vuonna Amnesty otti päätehtäväkseen pakolaisten aseman parantamisen. YK perusti 1998 Amnestyn vaatiman rikostuomioistuimen. Samana vuonna Amnesty aloitti ihmisoikeusjulistuksen 50-vuotispäivän kunniaksi Get Up, Sign Up! -nimisen keräyskampanjan, johon osallistui maailmanlaajuisesti 13 miljoonaa ihmistä. Ihmisoikeuksien päivänä Amnesty järjesti Pariisissa konsertin, jossa esiintyivät Radiohead, Asian Dub Foundation, Bruce Springteen, Tracy Chapman, Alanis Morissette, Youssou N'Dour ja Peter Gabriel yhdessä ihmisoikeusaktivistien ja muun muassa 14. dalai-laman kanssa.


title: Amnesty Internationalin historia

text: Guantanamo Bayn vankileirin perustamisen jälkeen Amnestyn asema ihmisoikeuksien puolustajana on horjunut jälleen. Monet kidutusta käyttävät maat ovat vedonneet siihen, että Yhdysvallatkin sallivat sen. Vuonna 2000 Amnesty aloitti kolmannen kidutuksenvastaisen kampanjansa. Amnestyn 40-vuotisjuhlien aikaan seuraavana vuonna kampanjassa käytetty Stop Torture -internetsivusto palkittiin Revolution Award -palkinnolla. Yhdysvaltain presidentti George W. Bush syytti Amnestya epäluotettavien todistajien (entisten vankien) käyttämisestä Guantanamo Bayta koskevissa raporteissa, muttei silti päästänyt Amnestyn tutkijoita vankileirille. Vuonna 2005 Amnesty käynnisti kampanjan kidutuksen lopettamiseksi. Länsimaiden harjoittaman kidutuksen tultua julki Amnestyn jäsenmäärä on noussut jo yli kolmeen miljoonaan.


title: Amnesty Internationalin historia

text: Vuonna 2002 Amnesty aloitti ensimmäisen ihmisoikeuskampanjansa Venäjällä. Kampanjan alkamisen jälkeen Amnesty on pyrkinyt toimimaan muun muassa venäläisten toisinajattelijoiden oikeusturvan ja kokoontumisvapauden puolesta. Järjestö on kiinnittänyt erityisesti huomiota öljy-yhtiö Jukosin entisten johtajien Mihail Hodorkovskin ja Platon Lebedevin tuomioihin. Vuonna 2003 Amnesty aloitti yhdessä Oxfamin ja IANSA:n kanssa maailmanlaajuisen kampanjan asekontrollin puolesta. Seuraavana vuonna Amnesty aloitti uuden Stop Violence Against Women -nimisen kampanjan naisten väkivaltaista kohtelua vastaan.


title: Amnesty Internationalin historia

text: 2000-luvulla Amnesty on ottanut kantaa myös Israelin–Palestiinan konfliktiin. Amnesty on syyttänyt Israelia muun muassa palestiinalaisten liian pitkistä vankeusajoista ilman oikeudenkäyntiä, aseellisista hyökkäyksistä siviilejä vastaan, Hamasin kannattajien mielivaltaisesta pidättämisestä, Gazan saarrosta, ihmisoikeusrikkojien rankaisemattomuudesta ja palestiinalaisten pakkohäädöistä. Palestiinalaishallintoa ja sitä tukevia ryhmittymiä Amnesty taas on syyttänyt muun muassa aseellisista hyökkäyksistä siviilejä vastaan, sananvapauden rajoittamisesta ja Israelin tukijoiden mielivaltaisesta pidättämisestä. Jotkut Israelia tukevat henkilöt ja ryhmät ovat syyttäneet Amnestya liian suuresta keskittymisestä Israelin kritisoimiseen. Esimerkiksi Israelia tukeva lakimies Alan Dershowitz on syyttänyt Amnestya Israelia koskevien sotarikossyytteiden vääristelystä.


title: Amnesty Internationalin historia

text:
Kiinan nouseminen 2000-luvun vaihteessa länsimaiden merkittäväksi taloudelliseksi kilpailijaksi on pakottanut Amnestyn jälleen taistelemaan puolueettomuudestaan. Amnestyn toiminta on erityisesti kehitysmaissa heikentynyt, koska maat haluavat pitää hyvät suhteet Kiinaan ja Kiina taas haluaa Amnestyn olevan puuttumatta sen sisäisiin asioihin.
Haitin maanjäristyksen jälkeen vuonna 2010 Amnesty pyrki toimimaan Haitissa naisten seksuaalista väkivaltaa vastaan. Amnesty on pyrkinyt painostamaan maan hallitusta toimiin seksuaalisen väkivallan kitkemiseksi. Vaikka raiskaus on ollut Haitissa virallisesti rikos vuodesta 2005 asti, on raiskausten estäminen maassa osoittautunut käytännössä lähes mahdottomaksi. Syynä tälle on maan syvälle pureutuneet tavat: esimerkiksi vaimon hakkaaminen on Haitissa yhä tavallista ja pitkälti hyväksyttyä.


title: Amnesty Internationalin historia

text: Vuonna 2010 Amnesty alkoi epäillä Egyptin parlamenttivaalien vilpittömyyttä. Järjestö lähetti tutkija Said Assahin tutkimaan vilppiepäilyjä ja mielenosoituksien tukahduttamista. Assah pidätettiin Egyptissä mielenosoitusten yhteydessä 30 tunniksi. Massiivisen kansannousun jälkeen presidentti Hosni Mubarak luopui vallastaan. Egyptin vallankumouksen jälkeen Amnesty on tukenut myös useita muita arabikevään kansannousuja ympäri Afrikkaa.


title: Amnesty Internationalin historia

text: Tieto ihmisoikeusrikkomuksista on lisääntynyt 2000-luvulla valtavasti internetin ansiosta. Ympäri maailmaa toimivat bloggarit ja ihmisoikeusaktivistit jakavat tietoa ihmisoikeusrikkomuksista lataamalla kuvia ja videoita rikkomuksista esimerkiksi YouTubeen ja jakamalla tietoa tapahtumista Twitterissä ja erilaisissa blogeissa. Vuonna 2005 Egyptin viranomaiset vangitsivat hallitusta blogissaan kritisoineen Kareem Amerin. Virallisesti häntä syytettiin islamin loukkaamisesta, ja hänet tuomittiin neljäksi vuodeksi vankilaan. Pitkät tuomiot eivät olleet Egyptissä diktatuurin aikaan harvinaisia: Mohamed El Sharkawi -niminen aktivisti oli vangittuna 16 vuotta ilman syytteitä. Hänet vapautettiin lopulta Egyptin kansannousun jälkeen toukokuussa 2010.


title: Elisabeth Hasselbeck

text: Elisabeth Hasselbeck (o.s. Filarski, s. 28. toukokuuta 1977 Providence, Rhode Island) on yhdysvaltalainen televisiojuontaja.


title: Elisabeth Hasselbeck

text: Hasselbeck toimi marraskuusta 2003 alkaen yhtenä ABC:n "The View" -keskusteluohjelman juontajista. Tätä ennen hän oli juontanut vuosina 2002–2003 Style Networkin ohjelmaa "The Look for Less". Vuonna 2009 hän ja muut "The View'n" juontajat saivat yhdessä Daytime Emmy -palkinnon parhaan talk show -juontajan sarjassa (Daytime Emmy Award for Outstanding Talk Show Host). Syyskuussa 2013 hän siirtyi Fox News Channelin aamuohjelman "Fox & Friends" juontajaksi.


title: Elisabeth Hasselbeck

text: Hasselbeck tuli alun perin tunnetuksi tositelevisio-ohjelman "Selviytyjät" ("Survivor") kilpailijana. Hän osallistui ohjelman vuonna 2001 esitetylle, Australiassa vuonna 2000 kuvatulle toiselle tuotantokaudelle, jolla hän sijoittui neljänneksi. Hän työskenteli tuohon aikaan Puman kenkäsuunnittelijana.


title: Elisabeth Hasselbeck

text: Hasselbeck sairastaa keliakiaa ja on kirjoittanut gluteenitonta ruokavaliota käsittelevät kirjat "The G-Free Diet: A Gluten Survival Guide" (2009) ja "Deliciously G-Free" (2012).


title: Elisabeth Hasselbeck

text: Hasselbeck on ollut vuodesta 2002 naimisissa amerikkalaisen jalkapallon pelaaja Tim Hasselbeckin kanssa. Heillä on kolme lasta, tytär Grace (s. 2005) sekä pojat Taylor (s. 2007) ja Isaiah (s. 2009).


title: Herrasmiesmaanviljelijän käsikirja

text: Herrasmiesmaanviljelijän käsikirja ( tai "De agri cultura", ”Maanviljelystä”) on 200- ja 100-lukujen taitteessa eaa. eläneen Marcus Porcius Cato vanhemman kirjoittama teos, joka antaa maanviljelykseen liittyviä käytännön ohjeita. Se on varhaisin säilynyt latinankielinen proosateos. Teoksella oli paljon vaikutusta myöhempään latinankieliseen kirjallisuuteen antiikissa ja keskiajalla.


title: Herrasmiesmaanviljelijän käsikirja

text: Cato vanhempi kirjoitti teoksen noin vuonna 160 eaa. "Herrasmiesmaanviljelijän käsikirja" on Caton ainoa kokonaan säilynyt teos ja samalla varhaisin säilynyt latinankielinen proosateos. Eräänä teoksen esikuvana on Hesiodoksen eeppinen runoelma "Työt ja päivät". Teos osoittaa myös, että Cato on tuntenut aikaisempaa kreikkalaista luonnon- ja lääketieteellistä kirjallisuutta.


title: Herrasmiesmaanviljelijän käsikirja

text: Teos on tarkoitettu ensisijaisesti tilanomistajille, mutta se antaa neuvoja myös tilanhoitajille. Caton neuvot koskevat lähinnä Keski- ja Etelä-Italian pieniä maatiloja, joiden pääasiallinen tulonlähde oli viinin ja oliivien viljely.


title: Herrasmiesmaanviljelijän käsikirja

text: Caton teksti on jossain määrin hajanaista ja viimeistelemättömän oloista. Teoksella oli kuitenkin paljon vaikutusta myöhempään latinankieliseen kirjallisuuteen, ja muut roomalaiset kirjailijat lainaavat Catoa usein. Vaikutteita Caton yksinkertaisesta tyylistä saivat muun muassa Cicero, Marcus Terentius Varro, Lucius Junius Moderatus Columella, Sallustius, Titus Livius ja Vergilius. Teoksen vaikutus jatkui vielä keskiajallakin.


title: Herrasmiesmaanviljelijän käsikirja

text: Teoksen on kääntänyt suomeksi klassillisen filologian emeritusprofessori Paavo Castrén vuonna 2006.


title: Herrasmiesmaanviljelijän käsikirja

text: Caton teos pyrkii auttamaan maanviljelijöitä tekemään oman tilansa kannattaviksi. Kirja koostuu 162 suhteellisen lyhyestä luvusta. Esipuheessa Cato toteaa, että maanviljelys on paras keino ansaita tuloja ja että maanviljelijöitä pidetään yleensä kunnon kansalaisina.


title: Herrasmiesmaanviljelijän käsikirja

text: Tämän jälkeen Cato käsittelee maatilan hankkimista, tilanomistajan ja tilanhoitajan tehtäviä ja velvollisuuksia, sekä erityyppisiä viljelyksiä ja niillä tarvittavia asioita, kuten henkilökuntaa ja varusteita. Tämän jälkeen Cato antaa ohjeita maatalon ja tilan eri rakennusten rakentamiseksi. Maatilalla kannattaa olla tuotteille säilytystilaa, jotta tuotteet voidaan myydä silloin, kun niistä on puutetta ja hinta on korkein. Samalla hän antaa yksityiskohtaisia ohjeita muun muassa viinin- ja oliivinpuristimien kokoamisesta. Tästä hän siirtyy käsittelemään itse viljelystoimia sekä eri vuodenaikojen ja sääolojen töitä.


title: Herrasmiesmaanviljelijän käsikirja

text: Tämän jälkeen Cato käsittelee härkien ruokkimista sekä orjien osuuksia ruoasta ja näiden vaatettamista. Yleisesti Cato suosii orjien sijaan palkattua työvoimaa, koska se voidaan palkata tai erottaa suhdanteiden mukaan. Erilaisten sekalaisten ohjeiden ohella annetaan ohjeita muun muassa härkien hoitamisesta.


title: Herrasmiesmaanviljelijän käsikirja

text: Tämän jälkeen Cato siirtyy antamaan ruokaohjeita erilaisiin kakkuihin ja piiraisiin. Tätä seuraa ohjeita muun muassa suolan valkaisusta, siipikarjan lihottamisesta, tuotteiden säilömisestä, viinin valmistamisesta ja parantamisesta, koirista sekä polttopuista.


title: Herrasmiesmaanviljelijän käsikirja

text: Cato antaa myös ohjeita erilaisista uskonnollisista uhritoimituksista, kuten kylvöuhrista, sadonkorjuu-uhrista ja suovetauriliauhrista; parhaista ostospaikoista; sekä härkien käytöstä juhlapäivinä. Tämän jälkeen käsitellään jälleen tilanhoitajan ja taloudenhoitajattaren tehtäviä, kuten viljelytoimia ja erilaisten sopimusten solmimista.


title: Herrasmiesmaanviljelijän käsikirja

text: Teoksen lopussa Cato antaa vielä erilaisia terveyteen liittyviä ohjeita. Hän käsittelee laajalti muun muassa kaalin hyviä ja terveellisiä ominaisuuksia. Aivan lopussa poiketaan vielä parsan kylvämiseen ja lihojen suolaamiseen.


title: Torre Caja Madrid

text: Torre Caja Madrid on 45-kerroksinen pilvenpiirtäjä Madridin kaupungissa Espanjassa. Torre Caja Madrid on 250 metriä korkea, joka tekee siitä Espanjan korkeimman rakennuksen, rakennus on puoli metriä korkeampi kuin Torre de Cristal. Torre Caja Madrid tunnettiin alun perin nimellä Torre Repsol, koska siitä piti tulla Repsol YPF -yhtiön päämaja, mutta Caja Madrid -yhtiö osti sen 815 miljoonalla eurolla vuonna 2007.


title: Torre Caja Madrid

text: Rakennus rakennettiin vuosien 2004–2008 aikana. Sen suunnitteli brittiläinen arkkitehti Norman Foster, ja se on toimistokäytössä.


title: Autot (videopeli)

text: Autot ("Cars") on Pixarin luomaan "Autot"-elokuvaan perustuva videopeli, joka julkaistiin vuonna 2006 useammalle eri alustalle.


title: Autot (videopeli)

text: "Autot"-pelissä pelaajan pitää läpäistä lukuisia kilpailuja ja minipelihaasteita, jotta hän saa avattua lisää Piston Cup 2007 -kiertueeseen liittyviä ratoja, joita taas täytyy läpäistä että tarinatilan saa läpäistyä. Pelaaja voi myös kerätä erilaisia keräilyesineitä, kuten Lizzien vanhoja postikortteja, joita on lentänyt ympäri pelimaailmaa McQueenin vierailtua Lizzien luona ensimmäistä kertaa. Pelaaja voi myös kerätä ympäri pelimaailmaa lukuisia erikoispisteitä joita saa aina kun löytää ja kerää salamakuvioisia merkkejä, joiden arvo riippuu väristä. Merkeistä saa lisää pisteitä, joilla pelaaja voi ostaa lukuisia erikoisuuksia, kuten Ramonen maalaamossa hän voi ostaa uusia ulkoasuja McQueenille. Pelaaja saa peliä edetessä boostimittarin ja boostitankkeja, joilla hän voi aina antaa autolle lisää vauhtia. Peli sisältää kaksi eri pituista pelitilaa, nuoremmille kuskeille suunnatun lyhyen Cars-pelin ja kaiken ikäisille suunnatun pitkän Cars-pelin.


title: Autot (videopeli)

text: Pelin päämailma on jaoteltu kolmeen eri osaan: Syylari Cityyn ja Keulakoristelaaksoon, joka sijoittuu lukuisten maanviljelyseutujen keskelle sekä Spoilerisolaan, joka sijoittuu samalle alueelle josta avautuu elokuvassakin näkyvä näkymä Syylari Cityyn vuoren päältä. Kahden jälkimmäisen alueen avaaminen vaatii kuitenkin lukuisten kilpailujen ja minipelien läpäisemistä. Pelin minipeleihin luokittuu muun muassa elokuvasta tuttu Traktorinkaato, jossa pelaajan täytyy kaataa tietty määrä traktoreita ja välttää Frankie-puimuria ja sen valokeiloja, Kessun Alokasleiri jossa täytyy läpäistä aina jonkin sortin esterata ja Kaahareiden kiintereillä jossa täytyy Sheriffillä saada kiinni kaahareita. Vaikka pelissä saakin avatuksi lukuisia Autot-elokuvasta tuttuja hahmoja niin silti kaikkia hahmoja pelaaja ei voi missään vaiheessa peliä saada avatuksi, kuten jengiläisistä hän voi saada auki vain Wingon.


title: Autot (videopeli)

text:
Vuonna 2007, eli vuotta myöhemmin "Autot"-elokuvan tapahtumista, tuttu kilpa-auto Salama McQueen aikoo osallistua seuraavaan Piston Cup -kilpailuun. McQueen ei tosin voi aloittaa heti kiertuettaan vaan hänen täytyy ensin vähän harjoitella lukuisten Syylari Cityn () asukkaiden kanssa kilpailukykyjä, kuten Doc Hudsonin kanssa hänen täytyy muistella, miten aiemmassa Piston Cup -kisassa paljon huomiota saanut kurvaaminen tehdään. McQueenin mennessä ensimmäiseen kohteeseen, hän ja pelaaja saavat selville että tutuimmista ja menestyneimmistä kilpailijoista on ainoastaan Jasu Juntti haastamassa McQueenin Kunkun jäätyä eläkkeelle. Kolmen ensimmäisen kilpailun voittamisen jälkeen, Jasu Juntilla menee niin pahasti hermot että hän tekee elokuvasta tuttujen DJ, Boosti, Wingo ja Räkä Rod -nimisten jengiläisten avulla McQueenin kuljetusrekan vetokalustolle, Makelle kiusantekoa yrittämällä ryöstää McQueenin tavaralaatikoita perävaunusta, McQueen onnistuu kuitenkin saamaan kaikki tavarat takaisin. Neljännen kilpailun voitettuaan Piston Cupissa Jasu Juntti on hyvin vihainen ja sanoo että hän aikoo varmasti voittaa viimeisen kisan, joka käydään elokuvan tavoin Los Angelesin kansainvälisellä kilparadalla, McQueen voittaa sen ja sen jälkeen Syylari Cityssä ollaan tyytyväisiä hänen saavutukseen.
Peli sai pääosin keskinkertaisia vastaanottoja. Muun muassa GameSpot antoi pelin Xbox 360:n ja Wiin versioille arvosanaksi 7.0. PlayStation 2:n, GameCuben ja Xboxin versiot saivat 7.6 ja PlayStation Portable -versio 7.4. Metacritic on antanut pelille arvosanaksi 73/100.


title: Utti

text: Utti () on Kouvolan 46. kaupunginosa Valkealan suuralueella. Itse Utin kylässä on noin 500 asukasta, kaupunginosa käsittää myös Utin kylän lähialueet. Kouvolan keskustaan on Utista matkaa noin 12 kilometriä. Utissa sijaitsee Utin jääkärirykmentti, johon on keskitetty maavoimien erikoisjoukkotoiminta, puolustusvoimien helikopteritoiminta sekä näitä kahta tukevat toimialat.


title: Utti

text: Utissa sijaitsee myös lentokenttä, joka on pääasiallisesti sotilaskäytössä. Utissa on ABC-liikennemyymälä, joka on auki 24 tuntia vuorokaudessa. Utissa sijaitsee myös ala-aste sekä kuntosalikäytössä itsepalveluperiaatteella toimiva Utti-halli.


title: Utti

text: Kouvolan paikallisliikenteen bussilinjat 8, 80, 82 ja 83 ajavat Utin kautta.


title: Tony Robinson

text: Sir Tony Robinson (s. 15. elokuuta 1946) on englantilainen näyttelijä, koomikko ja poliittinen aktivisti. Hän kuuluu Britannian Työväenpuolueeseen. Hänet tunnetaan parhaiten roolistaan "Mustan Kyyn" Baldrickina. Hän on myös kirjoittanut 16 lastenkirjaa.


title: Tony Robinson

text: Vuonna 2013 Robinson sai ritarin arvon kuningatar Elisabethin syntymäpäivänä.


title: Paraparaumu

text: Paraparaumu on kaupunki Uudessa-Seelannissa. Se sijaitsee Kapitin rannikon alueella, Pohjoissaaren eteläosassa 50 kilometriä pohjoiseen Wellingtonista ja siellä on noin 25 000 asukasta. Paraparaumun nimi on muodostettu māorin kielellä kahdesta osasta: "parapara" tarkoittaa raaputtamista ja "umu" uunia. Kaupunki on Kapitin rannikon hallinnollinen ja taloudellinen keskus. Paikallinen nuoriso kutsuu paikkaa nimellä ”Pram”.


title: Ilmari Talvitie

text: Matti Ilmari Talvitie (30. lokakuuta 1892 Ilmajoki – 8. syyskuuta 1959 Seinäjoki) oli suomalainen varatuomari, asianajaja ja kolmen sodan veteraani. Hän toimi Lapuan liikkeessä ja kenttätykistöpatterin päällikkönä talvi- ja jatkosodissa. Jatkosodassa Talvitie haavoittui vaikeasti, menettäen vasemman käden ja toisen jalan. Sotilasarvoltaan Talvitie oli majuri.


title: Rachel Roberts (malli)

text: Rachel Roberts (s. 8. huhtikuuta 1978) on kanadalainen malli ja näyttelijä. Hän syntyi Vancouverissa, Brittiläisessä Kolumbiassa. Roberts on esiintynyt lukuisissa mainoskampanjoissa, ja hän tuli tunnetuksi roolistaan yhdysvaltalaisesta elokuvasta "Simone". Sittemmin Roberts on esiintynyt televisiosarjoissa. Roberts on naimisissa elokuvantekijä Andrew Niccolin kanssa.


title: Yön väreet

text: Yön väreet (engl. "Color of Night") on vuonna 1994 ensi-iltansa saanut eroottinen jännityselokuva. Elokuvan pääosia esittävät Bruce Willis, Jane March, Ruben Blades, Lesley Ann Warren, Scott Bakula ja Brad Dourif. Elokuvan on ohjannut Richard Rush. Elokuva oli taloudellinen floppi ja voitti Razzie-palkinnon huonoimmasta kuvauksesta.


title: Nokia C2-00

text: Nokia C2-00 on matkapuhelinvalmistaja Nokian valmistama kesäkuussa 2010 julkaistu kahdella SIM-korttipaikalla varustettu matkapuhelin, joka on suunnattu kehittyville markkinoille. Sen hintaluokka on 40–50 euroa ilman veroja.


Luettelo televisiosarjan NCIS Rikostutkijat jaksoista.


title: Donald Pettit

text: Donald ”Don” Roy Pettit (s. 20. huhtikuuta 1955) on yhdysvaltalainen kemiantekniikan insinööri ja NASAn astronautti. Hän vietti ISS-avaruusaseman kolmihenkisen miehistön Retkikunta 6:n jäsenenä puoli vuotta avaruusasemalla 2002–2003. Hän oli myös Retkikunta 30:n ja Retkikunta 31:n miehistössä 2011–2012.


title: Donald Pettit

text: Pettit on partiolainen ("Eagle Scout") kuten moni muu astronautti. Hän suoritti kemiantekniikan alemman insinööritutkinnon Oregon State Universityssä vuonna 1978 ja tohtorintutkinnon Arizonan yliopistossa 1983. Hän työskenteli tiedemiehenä Los Alamos National Laboratoryssa vuoteen 1996, jolloin hänet hyväksyttiin astronauttikoulutukseen. Pettit on naimisissa ja hänellä on kaksi poikaa.


title: Donald Pettit

text: Pettit laukaistiin ensimmäiselle avaruuslennolleen 24. marraskuuta 2002 avaruussukkulalennolla STS-113 "Endeavour" kohteenaan ISS-avaruusasema, minkä Retkikunta 6:n miehistöön hän liittyi tehtäväspesialistiksi. Asemallaoloaikanaan hän osallistui kahdelle avaruuskävelylle, joilla asennettiin aseman ulkoisia tiedelaitteita. Vapaa-aikanaan hän suoritti ja videoi tieteellisiä kokeita muun muassa nesteillä, jotka NASA julkisti (”Saturday Morning Science Videos”). Pettit palasi Maahan 4. toukokuuta 2003 lennolla Sojuz TMA-1.


title: Donald Pettit

text: Marraskuussa 2006 – tammikuussa 2007 Pettit osallistui Kansallisen tiedesäätiön rahoittamaan Etelämantereelta meteoriittinäytteitä keräävän tiedeohjelman (ANSMET) näytteidenkeruuseen.


title: Donald Pettit

text: Pettit osallistui seuraavaksi ISS-aseman tarviketäydennyslennolle STS-126 "Endeavour" (15.–30.11.2008) tehtäväspesialistina. Hän vietti lähes 16 vuorokautta lennolla.


title: Donald Pettit

text: Avaruusasemalla Pettit kehitti aseman varaosista Maata kuvaavan kameran kohteenseurantamekanismin ja lennolla STS-126 painottomuudessa käytettävän kahvikupin (”zero-g cup”) mikä ei vaatinut pillin käyttöä vaan hyödynsi pintajännitystä.


title: Donald Pettit

text: 21. joulukuuta 2011 hänet laukaistiin lennolla Sojuz TMA-03M uudelle puolivuotiskaudelle avaruusaseman Retkikunta 30:n ja Retkikunta 31:n miehistön jäsenenä. Hän palasi Maahan 1. heinäkuuta 2012 lennolla Sojuz TMA-03M.


title: Oi, kallis Suomenmaa

text: Oi, kallis Suomenmaa on suomalainen elokuva vuodelta 1940. Sen on ohjannut Wilho Ilmari ja käsikirjoittanut Mika Waltari.


title: Oi, kallis Suomenmaa

text: Elokuva valmistui välirauhan aikana. Korostetun tunteelliseksi ja isänmaalliseksi, jopa paatokselliseksi luonnehdittu elokuva kertoo karjalaisevakoista uuden elämän alussa sekä rintamalta palanneen miehen ja nuoren opettajattaren rakkaustarinan. Keskeisiä henkilöitä ovat rintamamiehet Eino (Eino Kaipainen) ja Janne (Vilho Auvinen) ja kanteleensoittaja Karjalan-Aku (Toppo Elonperä). Eino rakentaa uutta elämää äitiään muistaen, Annikki (Ansa Ikonen) auttaa hädänalaisia.


title: Oi kallis Suomenmaa

text: Oi kallis Suomenmaa on kuoronjohtaja Heikki Klemetin sanoittama ja kansanlaulun sävelmään sovittama isänmaallinen kuorolaulu. Sävyltään harras kappale tuli erityisen tunnetuksi sotavuosina sankarivainajien hautajaisissa.


title: Oi kallis Suomenmaa

text: Sävelmä on alkujaan 1700-luvulta oleva kansanlaulu. Suomen sisällissodan jälkeen Klemetti sävelsi puolustusvoimien ylikapellimestari Aleksei Apostolin pyynnöstä valkoiselle armeijalle 13 isänmaallista marssilaulua, joista ”Oi kallis Suomenmaa” lienee tunnetuin. Sanat ilmestyivät ensi kerran Klemetin vuonna 1920 julkaisemassa runokokoelmassa "Mietteitä, mielialoja" ja kappale ensiesitettiin saman vuoden syyskuussa Lapualla pidetyssä maatalousnäyttelyssä. Se on laulettu useiden Suomen presidenttien hautajaisissa.


title: Jakutian aurinko

text: Jakutian aurinko on Olli Heikkosen vuonna 2000 ilmestynyt esikoisrunokokoelma. Teos sai Helsingin Sanomain kirjallisuuspalkinnon.


title: Kuinka maa muuttui musiikiksi

text: Kuinka maa muuttui musiikiksi on Olli Heikkosen vuonna 2003 ilmestynyt toinen runokokoelma.


title: Triin Aljand

text: Triin Aljand (s. 8. heinäkuuta 1985 Tallinna, Viron SNT, Neuvostoliitto) on virolainen uimari. Hän edustaa seuratasolla "Keila Swimclub"ia.


title: Triin Aljand

text: Aljand edusti Viroa vapaa- ja/tai perhosuinnissa Ateenan vuoden 2004, Pekingin 2008 ja Lontoon 2012 kesäolympialaisissa. Hänen paras sijoituksensa olympiatasolla on 19. sija 50 metrin vapaauinnista Lontoosta. Pitkän radan EM-kilpailuista Aljand on saavuttanut hopean 50 metrin perhosuinnissa, ja lyhyen radan EM-kilpailuista hän on saavuttanut sekä 50 metrin perhosuinnissa että 50 metrin vapaauinnissa yhden hopea- ja yhden pronssimitalin.


title: Triin Aljand

text: Aljandin veli Martti Aljand on myös olympiatason uimari ja arvokisamitalisti. Sisarusten isöäiti Ulvi Voog (o.s. Indrikson) ui Neuvostoliiton joukkueessa Rooman kesäolympialaisissa 1960.


title: Jäätikön ääri

text: Jäätikön ääri on Olli Heikkosen vuonna 2007 ilmestynyt kolmas runokokoelma.


title: Michelle Fairley

text: Michelle Fairley (s. 17. tammikuuta 1964) on pohjoisirlantilainen näyttelijä.


title: Michelle Fairley

text: Fairley syntyi vuonna 1964 Ballycastlen kylässä Pohjois-Irlannissa. Hän tutustui näyttelemiseen teini-ikäisenä Ulster Youth Theatren riveissä. Asuttuaan muutamia vuosia Belfastissa ja oltuaan siellä mukana amatööriteatteritoiminnassa ystävänsä Conleth Hillin kanssa hän lähti Manchesteriin opiskelemaan teatteria. Vuonna 1986 Fairley sai roolin Christina Reidin näytelmästä "Joyriders" ja muutti Lontooseen, missä hän on asunut siitä lähtien.


title: Michelle Fairley

text: Vuonna 2008 Fairley oli Laurence Olivier -palkintoehdokkaana sivuosastaan Emiliana Donmar Warehousen teatteriproduktiossa Shakespearen "Othellosta".


title: Michelle Fairley

text: Maaliskuussa 2010 Fairley valittiin Catelyn Starkin rooliin HBO:n televisiosarjassa "Game of Thrones". Hän korvasi roolissa Jennifer Ehlen, joka oli näytellyt osaa sarjan alkuperäisessä pilotissa. Sarjan ensimmäinen tuotantokausi esitettiin Yhdysvalloissa keväällä 2011.


title: Michelle Fairley

text: Fairley on esiintynyt myös muutamassa Hollywood-elokuvassa, kuten "Marokko 1972" (1998) ja "The Others" (2001). Hän esiintyy pienessä roolissa elokuvassa "Harry Potter ja kuoleman varjelukset, osa 1" (2010) Hermione Grangerin äitinä.


title: Michelle Fairley

text: Fairley esittää "24 – Lontoo" -televisiosarjassa terroristiäitiä.


title: Lorraine Hansberry

text: Lorraine Hansberry (1930 Chicago – 1965 New York) oli yhdysvaltalainen näytelmäkirjailija. Hänen isänsä voitti rotuerottelun vastaisen oikeudenkäynnin Illinoisin korkeimmassa oikeudessa, ja Hansberryn näytelmä "A Raisin in the Sun" (1959) perustuu löyhästi tähän tapaukseen. "A Raisin in the Sun" oli ensimmäinen Broadwaylla tuotettu mustan naisen kirjoittama draama. Se toi kirjoittajalleen New York Drama Critics’ Circlen palkinnon. Hansberryn toista näytelmää ("The Sign in Sidney Brustein's Window") alettiin esittää Broadwaylla vuonna 1964, ja esitykset jatkuivat kirjailijan kuolinyöhön saakka.


title: Lorraine Hansberry

text: Hansberry opiskeli kahden vuoden ajan Wisconsinin yliopistossa. Hän muutti vuonna 1950 New Yorkiin. Kirjoittamisen ohella hän myös maalasi.


title: Lorraine Hansberry

text: Hansberry oli naimisissa Robert Nemiroffin kanssa, mutta erosi kolme vuotta ennen kuolemaansa ja eli sittemmin avoimesti lesbona Greenwich Villagessa. Hänen kuolemansa 34-vuotiaana aiheutti haimasyöpä, joka oli todettu vuonna 1963. Nemiroff kokosi hänen kirjoituksistaan näytelmän "To Be Young, Gifted and Black", joka esitettiin Broadwayn ulkopuolella vuonna 1969. Hän myös julkaisi Hansberryn tuottamatta jääneet teokset "Les Blancs", "The Drinking Gourd" ja "What Use Are Flowers" vuonna 1972.


title: Lorraine Hansberry

text: Hansberry kiinnostui Afrikasta jo varhain. Hän kuvaa teoksissaan sekä mustaihoisia että muita ihmisiä, jotka puolustavat omaansa ja muiden kunniaa.


title: Ihmisen paluu

text: Ihmisen paluu on Jack Vancen tieteisnovellien kokoelma, joka ilmestyi Tampereen Science Fiction seuran kustantamana 1999. Kokoelman on toimittanut Markku Sadelehto ja suomentanut Matti Rosvall. Teos sisältää neljä Vancen novellia ja yhden pienoisromaanin sekä toimittajan jälkisanat.


title: David Brooks

text: David Brooks tarkoittaa seuraavia henkilöitä:


title: Paini kesäolympialaisissa 1920 – vapaapainin 67,5 kg

text: Vapaapainin 67,5 kg sarjaan Antwerpenin olympiakisoissa osallistui 9 painijaa kuudesta eri maasta. Kukin maa sai asettaa enintään kaksi painijaa samaan sarjaan. Vapaapaini oteltiin normaalina cup-kilpailuna, jossa välierien hävinneet ottelivat pronssista.


text: Kevyen sarjan finaaliin selvisivät Ruotsin Svensson ja Suomen Anttila. Puhtaasti kreikkalais-roomalaisissa loppuotteluissa Anttila otti kultamitalin voitoin 2-1. Anttila ei ollut koskaan paininut kansainvälisissä otteluissa eikä ollut alkuunkaan perillä vapaapainista.


title: Markkinaosuus

text: Markkinaosuus tarkoittaa yrityksen tai sen tuotteen myynnin osuutta määritellyllä ajanjaksolla verrattuna kaikkien kilpailijoiden yhteenlaskettuun myyntiin. Markkinaosuus mainitaan prosentteina. Markkinaosuutta voidaan mitata myytyjen yksiköiden tai myynnin rahallisen arvon mukaan.


title: Vladimir Durdin

text: Vladimir ”Papa” Durdin (21. huhtikuuta 1956 – 27. toukokuuta 1990) oli neuvostoliittolainen jääkiekkoilija. Kansallisuudeltaan hän oli latvialainen.


title: Vladimir Durdin

text: Durdin pelasi yhtä kautta lukuun ottamatta koko uransa Neuvostoliiton mestaruussarjassa Riian Dynamon joukkueessa. Parhaaksi saavutukseksi jäi hopeasija kaudella 1987–1988. Durdin pelasi seurassa yhteensä 11 kautta ja 496 ottelua, tehden niissä tehopisteet 53+66=119.


title: Vladimir Durdin

text: Neuvostoliiton A-maajoukkueeseen Durdinia ei milloinkaan valittu, mutta hän oli kaudella 1978–1979 mukana Pohjois-Amerikassa vierailleessa "Soviet All-Stars" -kokoonpanossa. Se pelasi NHL:n kanssa kilpailleen, sittemmin lakkautetun WHA-liigan seuroja vastaan. Joukkuetta edusti myös useampi Neuvostoliiton A-maajoukkueessa esiintynyt huippukiekkoilija, kuten Sergei Kapustin, Viktor Tjumenev, Vladimir Myškin ja Irek Gimajev. Lisäksi hän pelasi näytösotteluita Dynamon kanssa useita eri NHL-joukkueita vastaan.


title: Vladimir Durdin

text: Kaudeksi 1989–1990 Durdin teki sopimuksen I divisioonaan pudonneen Porin Ässien kanssa. Ässät nousi välittömästi takaisin SM-liigaan, häviämällä kauden aikana ainoastaan neljä ottelua. Durdin muodosti Ässien pelätyn ykköskentällisen yhdessä Arto Javanaisen, Arto Heiskasen, Aleksejs Froļikovsin ja Tapio Levon kanssa. Heidät valittiin kaikki myös I divisioonan tähdistökentälliseen. Durdin teki 43:ssa ottelussa pisteet 14+35=49. Plus/miinus-tilastoon hän sai lukemat +83.


title: Vladimir Durdin

text: Huhtikuussa 1990 Durdin jatkoi sopimustaan Ässien kanssa vuodella. Toukokuun lopussa hän lähti viettämään kesälomaa kotikaupunkiinsa Riikaan. Muutama kymmenen kilometriä ennen perille saapumista Durdinin sukulaismiehen ohjaama henkilöauto suistui tieltä kohtalokkain seurauksin. Durdin kuoli onnettomuudessa välittömästi. Elokuussa Ässät kohtasi Durdinin muisto-ottelussa hänen entisen seuransa Riian Dynamon.


title: Vladimir Durdin

text: Durdinin poika Sergei Durdin (s. 1.1.1980) on pelannut Pohjois-Amerikassa muun muassa IHL- ja AHL-liigoissa, sekä Italian ja Valko-Venäjän liigoissa.


title: Clackmannanshire

text: Clackmannanshire () on yksi Skotlannin hallintoalueista. Sen rajanaapurit ovat Perth ja Kinrossin, Stirlingin ja Fifen alueet. Siellä on arviolta 51 360 asukasta (vuonna 2015) ja sen pinta-ala on 159 neliökilometriä. Hallintoalueen pääkaupunkina toimii Alloa.


title: Clackmannanshire

text: Hallintoalueen nimi kirjoitetaan usein lyhennettynä "Clacks".


title: Elise Ringen

text: Elise Ringen (s. 11. marraskuuta 1989) on norjalainen uransa lopettanut ampumahiihtäjä. Hänen valmentajanaan toimi Raphaël Poirée.


title: Elise Ringen

text: Ringen voitti nuorten MM-kilpailuissa vuonna 2008 hopeaa sprintistä ja viestistä sekä pronssia takaa-ajosta. Vuoden 2008 EM-kilpailuissa hän voitti kultaa normaalimatkalla ja pronssia viestissä. Ruhpoldingin MM-kilpailuissa 2012 hän sai viestissä pronssia sekä oli sprintissä neljästoista.


title: Elise Ringen

text: Maailmancupissa Ringen kilpaili ensimmäisen kerran kaudella 2007–2008 ollen kahdesti 39:s. Hänen paras sijoituksensa maailmancupissa on kymmenes sija Hochfilzenin pikakilpailusta kaudella 2011–2012.


title: Elise Ringen

text: Ringen lopetti uransa ampumahiihtäjänä keväällä 2016.


title: Race (vuoden 2008 elokuva)

text: Race on Abbas-Mustanin ohjaama intialainen Bollywood-elokuva vuodelta 2008. Se perustuu löyhästi Hollywood-elokuvaan "Goodbye Lover" vuodelta 1998. "Race" oli vuoden neljänneksi menestynein Bollywood-elokuva. Se dubattiin tamiliksi nimellä "Panthayam" ja teluguksi nimellä "Race Telugu".


title: Race (vuoden 2008 elokuva)

text: "Race 2" ilmestyi 25. tammikuuta 2013. Elokuvassa näyttelivät Saif Ali Khan, Anil Kapoor, John Abraham, Deepika Padukone, Jacqueline Fernandez ja Ameesha Patel.


title: Judit

text: Judit tai Judith on heprealaisperäinen naisen etunimi, joka merkitsee juudealaista naista. Muodossa Judit nimi esiintyy varsinkin Unkarissa, Espanjassa ja Skandinavian maissa, muodossa Judith muun muassa englannin-, ranskan- ja saksankielisissä maissa.


title: Judit

text: Nimen on tehnyt tunnetuksi Raamatun apokryfikirjoihin kuuluva Juuditin kirja, jonka päähenkilö, Judit, pelasti kotikaupunkinsa assyrialaisten hyökkäykseltä surmaamalla heidän päällikkönsä.


title: Judit

text: Suomessa nimi Judit on vuoden 2009 loppuun mennessä annettu muodossa 813 ja Judith 795 naiselle, kumpikin myös muutamalle miehelle.. Juditin nimipäivä on suomenruotsalaisen kalenterin mukaan 10. joulukuuta. Nimestä on käytössä myös muunnos Jutta, jonka nimipäivä on myös suomenkielisen kalenterin mukaan samana päivänä.


title: Boeing 747SP

text: Boeing 747SP on Boeing 747 -koneen pitkille matkoille tarkoitettu versio, joka kehitettiin 747-100:sta. Sen suunnitteli Boeing 747:n pääsuunnittelija Joe Sutter, ja sen oli tarkoitus kilpailla Douglas DC-10:n ja Lockheed L-1011 TriStarin kanssa. SP lensi ensilentonsa vuonna 1975, ja viimeinen 45 koneesta valmistettiin vuonna 1987. Lokakuussa 2018 747SP-koneita oli käytössä kahdeksan.


title: Boeing 747SP

text: 747SP oli rakenteiltaan 747-100-mallia selvästi keveämpi, mutta versioiden näkyvin ero oli niiden runkojen pituudessa; 747SP oli 15 metriä 747-100:aa lyhempi. Keveämpien rakenteiden seurauksena koneeseen mahtui 7 500 litraa enemmän polttoainetta ja sen toimintamatka oli 2 250 kilometriä pidempi. Versio olikin valmistuttuaan toimintamatkaltaan ylivoimainen, ja sillä tehtiin kolme maailmanympärilennon nopeusennätystä. SP-koneita toimitettiin muun muassa Etelä-Afrikkaan, Iraniin, Kiinaan ja Australiaan, mutta yksikään yhtiö ei tilannut mallia suuria määriä. Suurin asiakas oli yhdysvaltalainen Pan Am, joka tilasi kymmenen konetta.


title: Boeing 747SP

text: Vaikka 747SP ei ollut suuri myyntimenestys, se pysyy todennäköisesti pidempään käytössä kuin muut Boeing 747:n vanhemmat mallit. Jäljellä olevia koneita käytetään erikoistehtäviin ja VIP-kuljetuksiin, minkä seurauksena niillä lennetään vähän. SP:n odotetaan pysyvän liikenteessä ainakin vuoteen 2035, johon asti NASA aikoo käyttää SOFIA-infrapunaobservatorionsa pohjana toimivaa 747SP:tä.


title: Boeing 747SP

text: Vuonna 1969 esitellyn Boeing 747:n ensimmäisen version, 747-100:n, kehityskustannukset olivat niin suuret, ettei Boeingillä ollut varaa lähteä kilpailemaan uudella konetyypillä 1970-luvun alussa markkinoille tulleiden, hieman pienempien Douglas DC-10- ja Lockheed L-1011 TriStar -laajarunkokoneiden kanssa. Pan Am ja Iran Air olivat kuitenkin vuonna 1973 esittäneet valmistajille pyynnön konetyypistä, joka kykenisi lentämään Yhdysvaltain sekä Aasian ja Lähi-idän välillä ilman välilaskua. Boeing 747:n pääsuunnittelija Joe Sutter vastasi pyyntöön suunnittelemalla 747-100:sta lyhennetyn version, jonka runko oli kevyempi ja johon mahtui enemmän polttoainetta. Versio sai aluksi mallimerkinnän 747SB ("short body", lyhyt runko).


title: Boeing 747SP

text: Uusi versio oli rungoltaan 14,73 metriä ja kokonaispituudeltaan 14,36 metriä lyhyempi kuin 747-100, ja sen rahtitila 40 prosenttia pienempi. Koneeseen mahtui 276 matkustajaa kolmeen matkustusluokkaan tai 400 matkustajaa tiiviiseen turistiluokkaan. Malli oli vaatinut lyhennyksen yhteydessä paljon muitakin muutoksia. Osio keulasta ensimmäisille oville pysyi samanlaisena, mutta ovesta siiven etureunaan ulottunutta osiota lyhennettiin viidellä metrillä. Siipien takapuolella olleesta osiosta poistettiin 4,2 metriä. Koneen takaosa säilyi muuten ennallaan, mutta sitä käännettiin asteen verran ylöspäin. Koneen yläkerta pidettiin samanlaisena kuin 747-100:ssa, mutta rungon lyhennyksen vuoksi se ulottui siipien yläpuolelle asti. Näin ollen koneen takaosa siipien takaa ja pyrstön juuresta oli suunniteltava uudelleen.


title: Boeing 747SP

text: Lyhyemmän rungon seurauksena pyrstön vääntömomentti pieneni, mitä oli kompensoitava sivu- ja korkeusvakaajia kasvattamalla. Sivuvakaaja oli 1,5 metriä korkeampi kuin 747-100:ssa, ja sivuperäsimestä tuli kaksivaiheinen. Korkeusvakaajien kärkiväli kasvoi kolmella metrillä. Koneen rakennetta kevennettiin ja polttoainekapasiteettia saatiin kasvatettua yli 7 500 litralla. Suurinta lentoonlähtöpainoa laskettiin 13 tonnilla, minkä seurauksena 747-100:n monimutkaiset kolmiosaiset laskusiivekkeet saatiin korvattua yksiosaisilla. Niillä saatiin myös vähennettyä lentoonlähtöön tarvittavaa matkaa. Muutosten ansiosta 747SB lensi ja nousi hieman nopeammin kuin 747-100, mutta ennen kaikkea sen toimintamatka oli 2 250 kilometriä pidempi. Lyhennetyn rungon ja korkeamman pyrstön vuoksi kone oli ulkonäöltään selvästi erilainen kuin 747-100, ja se sai lempinimen ”Sutterin ilmapallo” ("Sutter’s Balloon"). Ennen koneen käyttöönottoa Boeing päätti vielä muuttaa mallinimen 747SP:ksi ("special performance", erityinen suorituskyky).


title: Boeing 747SP

text: 747SP:n tuotanto aloitettiin Pan Amin tehtyä kymmenen koneen tilauksen, johon sisältyi myös 15 optiota. Ensimmäinen SP oli kaikkiaan 265. Boeing 747, ja se valmistui 19. toukokuuta 1975. Mallin ensilento tehtiin 4. heinäkuuta. Boeing suunnitteli saavansa myytyä 200 747SP-konetta, ja suunnitelmien mukaan se saisi kehitykseen kuluneet rahat takaisin jo 45 myydyn koneen jälkeen. Koelentojen jatkuessa tilauksia tuli kuitenkin vain vähän. South African Airways tilasi kuusi konetta, joita se käytti lennoilla Eurooppaan. Koneen pitkä toimintamatka tuli tarpeeseen, sillä lennot oli pakko reitittää Afrikan länsirannikon ympäri Etelä-Afrikan apartheid-politiikkaa vastaan langetettujen sanktioiden vuoksi.


title: Boeing 747SP

text: Iran Air tilasi neljä 747SP:tä, ja Syrian Arab Airlines suunnitteli lentävänsä kahdella koneella Alian kanssa yhteistyössä Damaskoksesta Ammanin kautta New Yorkiin. Reittisuunnitelmat kuitenkin peruuntuivat, ja koneita käytettiin pääasiassa yhtiön Euroopan-reiteillä. China Airlines lensi neljällä SP:llään suoria lentoja Taipeista Yhdysvaltain länsirannikolle. Korean Airille toimitetut kaksi konetta liikennöivät Soulin ja New Yorkin väliä, ja myös CAAC lensi kolmella koneellaan Yhdysvaltoihin. Qantas hankki kaksi Rolls-Royce-moottorein varustettua 747SP:tä, joiden kantomatka poisti Sydneyn ja Los Angelesin väliseltä lennolta aiemmin Honolulussa tehdyn tankkausvälilaskun. Lisäksi Qantas lensi koneillaan Wellingtonista, jonka kiitotie ei ollut riittävän pitkä muille 747-malleille.


title: Boeing 747SP

text: Muita 747SP-koneita tilanneita yhtiöitä olivat Saudia (kolme konetta Rolls-Roycen moottoreilla), Trans World Airlines (kolme konetta) ja Braniff International Airways (neljä konetta). Varsinaisen sarjatuotannon viimeinen kone valmistui elokuussa 1982. Se toimitettiin Iraqi Airwaysille, mutta se toimi Saddam Husseinin yksityiskoneena. Vuonna 1982 valmistui enää neljä SP:tä, kun tuotannon huippuvuonna 1976 koneita oli toimitettu 14. Boeing valmisti tilauksesta vielä yhden 747SP:n Yhdistyneiden arabiemiirikuntien hallitukselle vuonna 1987, joskin sen sisustus asennettiin vasta kaksi vuotta myöhemmin. Tämä 45. kone jäi viimeiseksi valmistetuksi SP:ksi. Koneista kuudessa oli Rolls-Roycen moottorit, kaikissa muissa Pratt & Whitneyn.


title: Boeing 747SP

text: Liikennekäytössä 747SP oli aluksi ylivoimainen toimintamatkansa suhteen, vaikka kehittyvän moottoritekniikan ja kevyempien materiaalien vuoksi 747-200 ja myöhemmin 747-400 saavuttivat ja lopulta ylittivät SP:n toimintamatkan kuljettaen myös enemmän matkustajia. Ennen tätä 747SP:llä tehtiin kolme maailmanennätyslentoa maailman ympäri, ensimmäinen niistä 1.–3. toukokuuta 1976, kun Pan Amin ”Clipper Liberty Belliksi” nimetty kone lensi 46 tunnissa 26 minuutissa New Yorkista Delhin ja Tokion kautta takaisin New Yorkiin. Sama kone teki myös toisen ennätyksen kiertämällä maapallon 28.–30. lokakuuta 1977 pohjois- ja etelänavan kautta (San Fransiscosta Lontoon, Kapkaupungin ja Aucklandin kautta). Aikaa lennolla kului 54 tuntia 7 minuuttia. Viimeisen ennätyksen teki United Airlinesin 747SP ”Friendship One”, joka teki 29.–31. tammikuuta 1988 maailmanympärilennon Seattlesta Ateenan ja Taipein kautta 35 tunnissa 54 minuutissa.


title: Boeing 747SP

text: Vaikka liikennekäytössä 747SP menettikin etulyöntiasemansa, se on historiansa aikana yhdistetty VIP-käyttöön ja muihin erikoistehtävin enemmän kuin mikään muu laajarunkokone. Boeing 747SP:tä yksityiskoneinaan ovat käyttäneet Saudi-Arabian ja Dubain kuningasperheet, Brunein ja Omanin sulttaanit sekä Qatarin ja Bahrainin emiirit. Lisäksi niitä on ollut käytössä Irakin, Saudi-Arabian ja Jemenin hallituksilla, ja Air Malawi vuokrasi Etelä-Afrikasta SP:n kuukaudeksi maan presidentin käyttöön, kun tämä vieraili Lontoossa. Erikoisempiin muunnoksiin kuuluvat Pratt & Whitneyn hankkimat kaksi SP:tä, jotka toimivat uusien suihkumoottorien lentävinä koealustoina. Poikkeuksellisin koneyksilö lienee kuitenkin alun perin United Airlinesille toimitettu 747SP, jonka NASA muutti vuosina 1999–2007 SOFIA-infrapunateleskoopin alustaksi.


title: Boeing 747SP

text: Lokakuussa 2018 747SP-koneita oli käytössä enää kahdeksan, eikä yksikään niistä säännöllisessä liikenteessä. Viimeinen SP:tä käyttänyt lentoyhtiö oli Iran Air, joka poisti mallin liikennekäytöstä loppuvuodesta 2016. Pratt & Whitneyn kahden koneen ja NASAn SOFIA-koneen lisäksi Las Vegas Sands -kasino omistaa kaksi SP:tä, joista toinen kuljettaa yhtiön asiakkaita ympäri maailman ja toinen toimii kasinon toimitusjohtajan yksityiskoneena. Yhdellä koneella lentävät Omanin hallitus, Ernest Angley Ministries ja Qatar Amiri Flight. Ainoa museoitu SP on South African Airwaysin museossa lähellä Johannesburgia.


title: Boeing 747SP

text: Vaikka SP-koneiden osuus vanhemmista 747-malleista on vain noin kuusi prosenttia, on todennäköistä, että viimeisinä käyttöön jäävät koneet ovat juuri kyseistä mallia, sillä muunnellut ja VIP-käytössä olevat koneet lentävät huomattavasti reittikäytössä olevia vähemmän. Lisäksi NASAlla on aikomuksena pitää SOFIA käytössä vuoteen 2035, joten 747SP pysynee ainakin siihen asti liikenteessä.


title: Boeing 747SP

text: Lokakuussa 2018 747SP-koneita oli käytössä kahdeksan.


title: Boeing 747SP

text: Boeing 747SP on aiemmin ollut käytössä seuraavilla lentoyhtiöillä:


title: Boeing VC-25

text: Boeing VC-25 on yhdysvaltalaisen Boeingin Yhdysvaltain ilmavoimille valmistama henkilönkuljetuskone. Se on ilmavoimien versio kaupallisesta Boeing 747:stä. Lentokone on tunnettu roolistaan Air Force Onena. Nimitystä kuitenkin käytetään kaikista Yhdysvaltain presidentin kuljetukseen käytetyistä lentokoneista, kuitenkin vain, kun virkaatekevä presidentti itse on koneessa läsnä.


title: Boeing VC-25

text: Konetta on käytetty myös kuolleiden presidenttien ruumiiden kuljetukseen. Siinä on kuljetettu sekä Ronald Reaganin, että Gerald Fordin maalliset jäänteet. Ruumisarkut kuljetetaan paikalla, josta voi poistaa tuolit ja pöydän.


title: Boeing VC-25

text: Lentokoneelta vaadittiin vähintään kolme moottoria, ja lentokantamaksi vähintään 9 700 kilometriä. Boeingin ohella vaihtoehtona oli myös McDonnell Douglasin konetyyppi DC-10. Lopulta valittiin Boeingin 747. Lentokoneen sisustat on suunnitellut Nancy Reagan.


title: Boeing VC-25

text: Lentokoneessa on kolme kerrosta, ja sen pinta-ala on 370 m². Alin kerros on lähinnä matkatavaroille ja ruualle. Lentokone on suunniteltu erityisesti presidentin työn tarpeita silmällä pitäen. Matkustajille tarkoitettu alue, joka vastaa tavallisen lentokoneen ensimmäistä luokkaa, sijaitsee toisessa kerroksessa. Tämä tila on journalisteille ja muille matkustajille.


title: Boeing VC-25

text: Koneen etuosaa kutsutaan nimellä "Valkoinen talo" (eng. White house). Siellä sijaitsevat presidentin yksityiset tilat, joihin kuuluu nukkumatilat, toimisto, suihku ja vessa. Käytävällä on myös paikka kahdelle salaisen palvelun agentille. Presidentillä on mahdollisuus johtaa valtiota koneesta käsin. Tämä ominaisuus lisättiin Syyskuun yhdennentoista päivän iskujen jälkeen.


title: Boeing VC-25

text: Ohjaamon alapuolella sijaitsee nykyaikainen lääkintäosasto, jossa on lääkkeitä, lääkintäpöytä ja ensiaputarvikkeita. Jokaisella lennolla on lääkäri ja sairaanhoitaja.


title: Boeing VC-25

text: Lentokoneen ruuat valmistetaan kahdessa keittiössä, jossa on mahdollisuus valmistaa ruokaa sadalle henkilölle kerrallaan. Presidentille on oma menu, ja muut matkustajat ruokailevat "valkoisen talon" ulkopuolella.


title: Boeing VC-25

text: Lentokoneessa on suojatut ja ei-suojatut ääni-, faksi- ja datayhteydet. Lentokoneen ruumaan mahtuu matkustajien tavarat, mutta presidentin autot ja vastaavat kuljetetaan erillisillä rahtikoneilla. USA:n ulkopuolisilla lennoilla on mukana myös täysin identtinen varakone. Lentokoneessa on myös mahdollisuus lennon aikana tankkaamiseen. Koneessa on myös tasokas baarikaappi, asekaappi ja ruumishuone neljälle vainajalle. Päätös nykyisen konesarjan hankinnasta tehtiin presidentti Reaganin aikakaudella.


title: Monique van der Vorst

text: Monique van der Vorst (s. 20. marraskuuta 1984) on hollantilainen kilpapyöräilijä. Hän on voittanut kaksi kertaa hopeamitalin paralympialaisissa.


title: Monique van der Vorst

text: Vorst halvaantui 13-vuotiaana jaloista onnettomuudessa.


title: Monique van der Vorst

text: 25-vuotiaana vuonna 2010 Van der Vorst joutui onnettomuuteen, kun toinen pyöräilijä törmäsi häneen hänen ajaessa käsipyörällään. Muutama kuukausi onnettomuuden jälkeen hän alkoi saada jalkoihinsa tuntoa. Hän on sen jälkeen opetellut kävelemään. Syytä paranemiseen ei tiedetä.


title: Monique van der Vorst

text: Van der Vorst aloitti maantiepyöräilyn ja on liittynyt Rabobankin talliin jonka kanssa hän on solminut ammattilaissopimuksen.


title: Monique van der Vorst

text: Van der Vorst on valittu vuonna 2009 Hollannin vammaisurheilijaksi. Hän oli aloittanut valmistautumisen Lontoossa vuonna 2012 järjestettäviin paralympialaisiin mutta tähtää nyt vuonna 2016 Rio de Janeirossa järjestettäviin olympiakisoihin.


title: Energian varastointi

text: Energian varastointi tehdään laitteilla tai järjestelyillä, joiden avulla jollain hetkellä tuotettua energiaa voidaan ottaa helposti käyttöön myöhemmin halutulla teholla. Esimerkiksi kun vieterikello vedetään, sen jouseen varastoituu potentiaalienergiaa, joka purkautuu hitaasti liike-energiaksi kellokoneiston käyttöön.


title: Energian varastointi

text:
Sähköenergiaa varastoidaan kemiallisena energiana akkuihin ja pattereihin.
Tuulivoiman kehitys on lisännyt kiinnostusta erilaisiin akkuihin ja superkondensaattori-teknologiaan. Noin 99 prosenttia maailman energian varastointointikapasiteetista on pumppuvoimalaitoksia vuonna 2012.


title: Energian varastointi

text: Sähkövarasto on laitos, johon varastoidaan tuotettua sähköenergiaa.


title: Energian varastointi

text: Clean Power Researchin Minnesotan osavaltiosta tekemän tutkimuksen mukaan aurinkoenergia ja tuulivoima voivat olla niin edullisia kilowattihinnoiltaan, että kalliiden sähköenergian varastointikeinojen sijaan voi olla järkevämpää rakentaa ylisuuri uusiutuvan energian tuotantokapasiteetti ja hukata ylimääräinen sähköenergia.


title: Energian varastointi

text: Konsulttiyhtiö Pöyryn mukaan sähkön varastointi lämmöksi on investointikustannukseltaan noin sata kertaa edullisempaa kuin sähkönä varastointi. Pöyry pitää kannattavana tuulivoimalla tuotetun ylimääräisen sähkön muuntamista kaukolämmöksi.


title: Energian varastointi

text: Lämpövarasto on laitos, johon varastoidaan tuotettua lämpöenergiaa. Tyypillinen lämpövarasto on lämminvesivaraaja.


title: Energian varastointi

text: Helsingissä on Mustikkamaan alla yhteensä 260 000 kuutiometrin luolavarasto, johon pystytään varastoimaan kaukolämpöä 11,6 GWh. Varaston lataus- ja purkausteho on noin 120 megawattia. Varaston purkamisessa kestää noin neljä vuorokautta. Luolalämpövarasto mahdollistaa kaukolämmön tuotannon optimoinnin viikkotasolla.


title: Hertta Kalkas

text: Hertta Kalkas (21. marraskuuta 1925 Helsinki – 17. marraskuuta 2011 Turku) oli suomalainen hoitotieteen uranuurtaja ja Tampereen yliopiston hoitotieteen professori.


title: Hertta Kalkas

text: Kalkas aloitti hoitoalalla 1942 apusisarena Uudenkaupungin sotasairaalassa. Hän valmistui sairaanhoitajaksi 1949 ja terveyssisareksi 1950 ja työskenteli näissä tehtävissä sekä sairaanhoidon opettajana ja sairaahoito-oppilaitosten rehtorina Helsingissä ja Turussa. Hän väitteli valtiotieteen tohtoriksi 1981. Hoitotieteen uranuurtajana hän opetti alan ensimmäisiä oppilaita Tampereen yliopistossa vuonna 1981 ja toimi sen jälkeen lisäksi tutkijana. Hän on kirjoittanut alan perusteoksiin kuuluvan "Hoitotyön eettiset perusteet", jota käytettiin pitkään oppikirjana Suomessa ja muissa pohjoismaissa.


title: Hertta Kalkas

text: Kalkkaan puoliso oli valokuvaaja Vilho Setälä (k. 1985).


title: Maahantuonti

text: Maahantuonti on tavaroiden tai palveluiden ostoa ja tuontia ulkomailta. Maahantuonnin harjoittajaa kutsutaan maahantuojaksi. Kansainvälinen kauppa on kaupankäyntiä, siis tavaroiden ja palveluiden vaihtoa kansainvälisten rajojen yli.


title: Maahantuonti

text: Yleisimmät maahantuonnin yhteydessä maksettavat verot ovat tulli ja arvonlisävero. Veroja maksetaan ainoastaan Euroopan Unionin ulkopuolelta tuoduista tavaroista. Arvonlisäveron määrä riippuu tuotavan tavaran arvonlisäverokannasta, kun taas tullin suuruus riippuu tuotavasta tavarasta. Tullin suuruuden voi tarkastaa Euroopan komission TARIC-kyselyn avulla. Tullin ja arvonlisäveron määrää laskettaessa huomioidaan tavaran arvon lisäksi myös kuljetuskustannukset.


title: Maahantuonti

text: Verohallinto vastaa EU:n ulkopuolelta tuodun tavaran arvonlisäverotuksesta 1.1.2018 alkaen. Tulli-ilmoitus annetaan edelleen Tullille. Lisäksi Tulli vastaa edelleen yksityishenkilöiden ja tiettyjen elinkeinonharjoittajien arvonlisäverotuksesta.


title: Konebox

text: Konebox oli Keskon omistama, kodintekniikkaan keskittynyt verkkokauppa ja myymäläketju. Kesko perusti ketjun lokakuussa 2008. Ketjuun kuului kesäkuussa 2012 Konebox.fi-nettikauppa sekä neljä itsepalvelumyymälää Espoossa, Vantaalla, Raisiossa ja Tampereella. Suurempi Keskon elektroniikkaketju, Musta Pörssi, sulautui Koneboxiin kesäkuussa 2012, minkä seurauksena Koneboxin nimi poistui vuodenvaihteessa 2012–2013. Koneboxin tunnuslause oli "Halpaa mutta toimii".


title: WALL-E (videopeli)

text: WALL-E (tyyliteltynä WALL·E) on Pixarin kehittämään samannimiseen elokuvaan perustuva videopeli. Peli julkaistiin useammalle eri alustalle. Yhdysvalloissa 24. kesäkuuta, Euroopassa 4. heinäkuuta ja Australiassa 4. syyskuuta 2008. Peli julkaistiin Japanissa 11. joulukuuta 2008, mutta siellä se ei ole virallisesti saatavilla Microsoft Windowsille ja Xbox 360:lle. Pelin ohjekirjat ovat suomeksi, mutta peli itse on englanniksi.


title: WALL-E (videopeli)

text: "WALL-E":tä pelatessa pelaajan täytyy läpäistä lukuisia jaksoja ja episodeja, jotka liittyvät ainakin jollain tavoin elokuvaan. Jokaisessa episodissa pelaajan täytyy auttaa WALL-E-robottia pääsemään määränpäähän. WALL-E voi tuhota lukuisia vihollisia ja esineitä elokuvasta tutulla leikkauslaaserilla, puskemalla laatikkopuskun tai heittämällä erilaisia kuutioita. Pelaaja kohtaa silloin tällöin erinäköisiä kuutioita, sillä muun muassa neljännessä episodissa pelaaja kohtaa räjähtäviä kuutioita, joita tarvitaan aina lukuisten esineiden ja seinien tai ovien räjäyttämiseen. Axiomin toisessa episodissa pelaaja kohtaa magneettikuutioita, joita tarvitaan erilaisten jättikokoisten magneettikuutioiden siirtämiseen. Hän voi myös tehdä tuhottujen vihollisten roskakasoista heitettäviä kuutioita. Pelaaja kohtaa ympäri pelimaailmaa erilaisia laatikoita, joista hän voi saada eri värisiä putkiloita, joista muun muassa punaiset täyttävät WALL-E:n leikkauslaaserin mittaria. Pelaaja voi saada leikkauslaaserin täyttöputkiloita myös erilaisista automaateista joita on asennettu ympäri pelimaailmaa. Pelaaja voi löytää myös pelin episodeihin piilotettuja esineitä, kuten viemärinavaajan, kiikarit ja megafonin.


title: WALL-E (videopeli)

text: WALL-E:n energiana toimii elokuvan tavoin aurinkoenergia fysiikka, jota saa lisää lukuisista auringonsäteilykohdista. Pelaaja kohtaa myös silloin tällöin elokuvasta tuttuja apulaisbotteja joista esimerkiksi yksi osaa rikkoa erilaisia suurikokoisia laatikoita pyörimishyökkäyksellä sekä botti, joka voi avata erilaisia normaalisti auki saamattomia ovia. Aina yhden tason läpäistyä pelaaja saa läpäisemästään episodista pisteitä, joita hän voi käyttää erilaisten konseptikuvien avaamiseen, mitä voi avata Extra-moodissa. Joissakin kohdissa pelaajan täytyy myös ohjata EVE-nimisellä robotilla, joka on elokuvan tavoin WALL-E:n ihastus. EVE:n tasoissa pelaajan täytyy lentää sillä määränpäähän ja välttää kaikenlaisiin esteisiin osumisia. EVE voi tuhota erilaisia vastaan tulevia laatikoita omalla laserpyssyllä. Peli sisältää myös moninpelitilan, jossa pelaaja voi pelata lukuisia tarinatilasta tuttuja haasteita/minipelejä kavereiden kanssa.


title: WALL-E (videopeli)

text: Eri konsoleiden versioiden arvosanoissa oli arvosteluissa vaihtelevuutta, varsinkin PlayStation 3:n, Xbox 360:n ja Wiin versioiden välillä. Arvostellessaan Xbox 360 -versiota IGN totesi, että sen sijaan että he ostaisivat pelin, he menisivät katsomaan elokuvan itsessään WALL-E:sta. 30. heinäkuuta 2008 mennessä peliä oltiin myyty yli miljoona kappaletta. Peli nimitettiin GameSpotin ”Best 2008” -gaalassa ”Yllättävän hyvä peli” ja ”Paras luovuutta hyödyntävä lisenssi” -luokkiin, mutta ei voittanut kummassakaan.


title: WALL-E (videopeli)

text: Pelin julkaisija THQ oli tehnyt Pluto Games -yhtiön kanssa yhteistyötä ja julkaissut lokalisoidun painoksen pelistä Lähi-Idässä, tehden ensimmäisen länsimaissa kehitetyn pelin kääntämisen arabian kielelle. Strategialla pyrittiin vetoamaan paikallisiin pelaajiin heidän julkaisemalla peli heinän omalla kielellään, ja sitoutumaan julkaisemalla enemmän heidän kielelleen lokalisoituja pelejä tulevaisuudessa. Kuitenkin, käännetty versio on saatavilla vain PlayStation 3:lle, Xbox 360:lle ja PlayStation Portablelle, vaikka peli onkin siellä saatavilla kaikille muillekin alustoille. Arabian kielelle käännetty versio julkaistiin 27. kesäkuuta 2008 (vaikka elokuva itsessään julkaistiin siellä 3. heinäkuuta).


title: Kotisaari (yritys)

text: Kotisaari Oy oli suomalainen maidonjalostusyritys, joka aloitti toimintansa vuonna 1907 nimellä "Maanviljelijäin Maitokeskus Oy". Jäätelöitä yritys on valmistanut vuodesta 1936. Helsingin keskustassa sijainneen toimitalonsa yritys myi 1960-luvulla ja se purettiin vuonna 1973. Sen jälkeen Kotisaaren tuotantolaitos sijaitsi Toukolassa Hämeentien ja Kotisaarenkadun varressa. Rakennuksessa on nykyään kauppakeskus Arabia. Nimi muuttui Kotisaari Oy:ksi vuonna 1976 ja yhdistymisen kautta edelleen Kotisaari-Ingman Oy:ksi vuonna 1988. Arlan ostettua Ingman Foodsin yritys toimi ensin nimellä Arla Ingman ja on nykyisin Arla Oy.


title: Emilia Clarke

text: Emilia Clarke (s. 23. lokakuuta 1986 Lontoo, Englanti) on brittiläinen näyttelijä, joka tunnetaan muun muassa roolistaan Daenerys Targaryenina televisiosarjassa "Game of Thrones" (2011–). Clarke on saanut Daenerysin roolistaan kolme parhaan naissivuosan Primetime Emmy -ehdokkuutta. Clarke näytteli myös vuoden 2018 elokuvassa "Solo: A Star Wars Story".


title: Emilia Clarke

text: Clarke syntyi 23. lokakuuta 1986 Lontoossa Englannissa. Hänen isänsä on teatterin äänimies ja äiti on liikenainen. Clarkilla on yksi nuorempi veli. Clarke kiinnostui näyttelemisestä kolmevuotiaana nähtyään "Teatterilaiva"-musikaalin, jossa hänen isänsä silloin työskenteli. Clarke opiskeli St Edward’s Schoolissa Oxfordissa vuodesta 2000 vuoteen 2005 sekä Rye St Antony Schoolissa. Hän valmistui Drama Centre London -näyttelijäkoulusta vuonna 2009.


title: Emilia Clarke

text: Clarke aloitti näyttelemisen kahdessa näytelmässä St. Edwardsissa, minkä jälkeen hän oli mukana kymmenessä näytelmässä Drama Centre Londonissa. Vuonna 2009 hän näytteli Company of Angelsin produktiossa "Sense" ja samana vuonna Samaritansin mainoksessa. Clarken ensimmäiset televisioroolit olivat Saskia Mayerin rooli sarjassa "Tohtorit" vuonna 2009 ja Savannahin rooli Syfyn televisioelokuvassa "Triassic Attack" vuonna 2010.


title: Emilia Clarke

text: Vuonna 2010 Clarke sai Daenerys Targaryenin roolin HBO:n fantasiasarjassa "Game of Thrones", joka perustuu George R. R. Martinin kirjasarjaan "Tulen ja jään laulu". Hän korvasi roolissa toisen brittinäyttelijän Tamzin Merchantin, joka esitti Daenerysiä sarjan alkuperäisessä pilottijaksossa. Sarja alkoi huhtikuussa 2011 ja sai erittäin hyvän vastaanoton niin kriitikoilta kuin yleisöltäkin. Clarke voitti roolistaan parhaan naisnäyttelijän läpimurtoroolin Scream-palkinnon ja myös Entertainment Weekly muisti näyttelijää omalla palkinnollaan. Vuonna 2013 Clarke sai Daenerysin roolistaan Emmy-ehdokkuuden parhaasta naissivuosasta draamasarjassa. Vuonna 2014 Askmenin lukijat äänestivät Clarken vuoden halutuimmaksi naiseksi maailmassa. Vuonna 2015 Clarke sai toisen Emmy-ehdokkuuden "Game of Thronesista".


title: Emilia Clarke

text: Vuonna 2013 Clarke teki Broadway-debyyttinsä Holly Golightlyn roolissa näytelmässä "Aamiainen Tiffanylla".


title: Emilia Clarke

text: Marraskuussa 2016 Clarke valittiin näyttelemään vuonna 2018 ensi-iltansa saavassa Han Solon nuoruudesta kertovassa "Tähtien sota" -elokuvassa "Solo: A Star Wars Story".


title: Emilia Clarke

text: Vuonna 2017 Clarke tienasi "Game of Thrones" -sarjasta 1,1 miljoonaa dollaria per jakso ja hänestä tuli yksi television parhaiten palkatuista näyttelijöistä.


title: Kimmo Sarje

text: Kimmo Sarje (s. 10. joulukuuta 1951) on suomalainen taiteilija, kuraattori ja filosofian tohtori. Hän on toiminut opettajana ja kriitikkona ja kirjoittanut kirjoja taiteen alalta sekä näyttelyluetteloita.


title: Kimmo Sarje

text: Sarje on pitänyt myös valokuvanäyttelyn, jossa on esillä kuvia Petroskoista.


title: I.P. Sukkula

text: I.P. Sukkula (s. 15. huhtikuuta 1988, k. 15. elokuuta 2008) oli menestyksekäs suomenhevonen. Hevosen kasvatti kajaanilainen Heikki Parviainen ja se on myös kilpaillut Parviaisen tallista käsin koko sen pitkän uran aikana. I.P. Sukkula on osallistunut kuninkuusraveihin seitsemän kertaa, jotka olivat vuonna 1994 Oulussa, vuonna 1995 Tampereella, vuonna 1996 Mikkelissä, vuonna 1997 Ylivieskassa, vuonna 1998 Kuopiossa, vuonna 1999 Porissa, vuonna 2000 Joensuussa ja vuonna 2001 Turussa. Mikkelin, Porin ja Joensuun kuninkuusraveista I.P. Sukkula on saanut kuningattaren tittelin. I.P. Sukkula muistetaan erityisesti 3100 metrin matkan erikoihevosena. Kilpailu-uran jälkeen I.P. Sukkula sai 4 jälkeläistä. I.P. Sukkula menehtyi 15.8.2008 sairaskohtaukseen 20-vuotiaana.


title: Punaorava

text: Punaorava ("Tamiasciurus hudsonicus") on Pohjois-Amerikan pohjoisosissa elävä pienikokoinen oravalaji. Se on yksi laajimmalle levinneistä ja reviiritietoisimmista oravalajeista Pohjois-Amerikassa.


title: Punaorava

text: Punaoravalla on solakka ja jäntevä ruumis, voimakkaat takajalat ja vahvat kynnet, joiden ansiosta se on taitava kiipeilemään puissa. Se painaa tavallisesti 140–250 grammaa. Kokonaispituus kuonosta hännänpäähän on 28–35 senttimetriä, josta hännän osuus on 9,5–15 senttimetriä. Häntä ei ole yhtä tuuhea kuin muilla pohjoisamerikkalaisilla oravalajeilla.


title: Punaorava

text: Punaoravan väritys vaihtelee suuresti paitsi yksilöittäin, myös elinympäristön ja vuodenajan mukaan. Turkki on selästä ruskehtava tai punaruskea ja vatsasta valkoinen tai vaaleankeltainen. Kesällä vatsa- ja selkäpuolta erottaa toisistaan molemmissa kyljissä kulkeva tumma juova. Suuria, mustia silmiä ympäröivät valkoiset renkaat ja myös hännässä on usein valkoinen reunus.


title: Punaorava

text: Punaorava elää Pohjois-Amerikan nearktiselta alueella, missä se on eräs laajimmalle levinneistä oravalajeista. Sen levinneisyysalue ulottuu Alaskasta koko Kanadan halki Koillis-Yhdysvaltoihin ja Appalakkien vuoristoa pitkin Tennesseehen asti. Sitä tavataan myös Kalliovuorilla New Mexicon korkeudelle asti. Punaoravasta on sen levinneisyysalueella määritetty 24 eri alalajia.


title: Punaorava

text: Punaorava viihtyy niin havu-, lehti- kuin sekametsissäkin. Sitä tavataan myös metsäisillä esikaupunkialueilla.


title: Punaorava

text: Punaorava on yksin elävä päiväeläin, joka ei nuku talviunta. Aktiivisimmillaan se on kaksi tuntia auringonnousun jälkeen ja juuri ennen auringonlaskua. Se pesii vanhassa tikankolossa, ontossa puussa tai jossakin muussa elinalueellaan sijaitsevassa onkalossa. Jos sopivaa koloa ei löydy, se rakentaa pesänsä korkealle oksanhaaraan ruohoista ja lehdistä.


title: Punaorava

text: Punaoravan elinalueen koko vaihtelee yksilön sukupuolen, iän ja ympäristön mukaan; yleensä sen pinta-ala on 1–2,4 hehtaaria. Jos ravinto alkaa käydä vähiin, punaorava etsii itselleen uuden elinalueen. Etsiessään uutta elinaluetta se voi ylittää myös vesistöjä, sillä se on taitava uimari. Levinneisyysalueensa pohjoisosissa se kaivaa talvisin lumeen käytäväverkostoja.


title: Punaorava

text: Punaoravalla on erinomainen haju-, näkö- ja kuuloaisti. Se ääntelee paljon ja rähisee äänekkäästi reviirilleen tunkeutuville lajitovereille. Se pakenee saalistajiaan tiheikköihin tai puihin ja puolustautuu uhattuna sisukkaasti.


title: Punaorava

text: Punaorava on promiskuiteettinen laji – sekä urokset että naaraat parittelevat usean kumppanin kanssa. Lauhkeassa ilmastossa sillä on kaksi lisääntymiskautta, joista ensimmäinen sijoittuu lopputalveen ja toinen keskikesään. Kylmässä ilmastossa on vain yksi lisääntymiskausi kevätalvella. Tiineys kestää 33–35 vuorokautta, minkä jälkeen naaras synnyttää pesäänsä tavallisimmin 4 tai 5 sokeaa ja karvatonta poikasta, jotka painavat keskimäärin 7 grammaa. Poikaset kasvavat nopeasti ja vieroittuvat emostaan 7–8 viikon kuluttua syntymästä. Ne jättävät pesän 12–14 viikon ikäisinä ja lähtevät emonsa reviiriltä omille teilleen syntymänsä jälkeisenä syksynä.


title: Punaorava

text: Poikaskuolleisuus on punaoravalla hyvin korkea: vain neljäosa poikasista selviää yhden vuoden ikäiseksi, jolloin ne saavuttavat täysikasvuisuuden ja sukukypsyyden. Elinikä on luonnossa enimmillään 10 vuotta. Punaoravan tavallisimpia saalistajia ovat pöllöt, haukat, kärpät, käärmeet, ketut, punailvekset, kanadanilvekset ja amerikannäädät.


title: Punaorava

text: Punaorava on lähes kaikkiruokainen. Se käyttää ravinnokseen enimmäkseen havupuiden siemeniä, mutta myös muita siemeniä, hedelmiä, pähkinöitä, kaarnaa, silmuja, hirvieläinten pudottamia jättösarvia, matelijoita, hyönteisiä, mahlaa, männynkäpyjä, sieniä (myös ihmiselle myrkyllisiä sieniä), munia, linnunpoikasia, hiiriä ja jäniksenpoikasia.


title: Punaorava

text: Punaorava varastoi siemeniä ja pähkinöitä talven varalle maan, lehtikasojen ja kivien alle. Tarkan hajuaistinsa avulla se pystyy paikallistamaan ruokakätkön 30 senttimetrin syvyydestä maan alta ja 4 metrin syvyydestä lumen alta. Siemeniä jää kuitenkin paljon myös maahan, minkä vuoksi punaoravalla on suuri merkitys puiden leviämiselle.


title: Punaorava

text: Kanadassa metsästetään joka vuosi 1–3 miljoonaa punaoravaa, joiden turkisten arvo on yhteensä noin miljoona dollaria. Tästä huolimatta laji on runsaslukuinen ja elinvoimainen lähes koko elinalueellaan. Kaakkois-Arizonassa sijaitsevalla Mount Grahamilla elävä alalaji "T. h. grahamensis" on kuitenkin äärimmäisen uhanalainen, ja sen kanta on enää noin 150 yksilöä. Sen elinympäristöä uhkaavat jatkuvat metsänhakkuut ja vuorelle rakennettu observatorio ja leirintäalue.


title: Punaorava

text: Punaoravasta on sekä haittaa että hyötyä puiden lisääntymiselle. Se levittää puiden siemeniä ja niille hyödyllisiä sieni-itiöitä. Toisaalta se saattaa syödä havupuiden siemensadosta jopa kaksi kolmasosaa ja aiheuttaa huomattavia vahinkoja puuviljelmille ja siemenvarastoille. Joskus se voi myös kotiutua asuinrakennukseen ja jyrsiä kodin rakenteita tai aiheuttaa muuta tuhoa.


title: Geoff Smith (jääkiekkoilija)

text: Geoff Arthur Smith (s. 7. maaliskuuta 1969 Edmonton, Alberta) on kanadalainen entinen ammattilaisjääkiekkoilija, pelipaikaltaan puolustaja.


title: Geoff Smith (jääkiekkoilija)

text: Edmonton Oilers varasi Smithin NHL:ään numerolla 63 kolmannella kierroksella. Ennen varausta hän oli pelannut muun muassa St. Albert Saintsissa juniorisarja Alberta Junior Hockey Leaguessa (AJHL). Varauksensa jälkeen hän pelasi Pohjois-Dakotan yliopiston joukkuessa yliopistosarja WCHA:ssa ja Kamloops Blazersissä juniorisarja WHL:ssä ennen ammattilaisuransa aloittamista vuonna 1989.


title: Geoff Smith (jääkiekkoilija)

text: Smithin ensimmäinen kausi NHL:ssä oli kausi 1989–1990, jonka päätteeksi hän oli voittamassa Stanley Cupia. Hän pelasi NHL-tulokaskaudellaan suurimmassa osassa runkosarjaotteluista, 74 ottelua 80:stä, mutta pudotuspeleissä vain kolme ottelua 22:sta. Hänet nimettiin vuonna 1990 NHL:n tulokkaiden tähdistökentälliseen (NHL All-Rookie Team). Smith edusti Oilersia joulukuuhun 1993 asti, jolloin hän siirtyi Florida Panthersiin yhdessä neljännen kierroksen varausvuoron kanssa vaihdossa kolmannen ja kuudennen kierroksen varausvuoroihin.


title: Geoff Smith (jääkiekkoilija)

text: Smith edusti Panthersia vuoteen 1997 asti. Hän kuului vielä kauden 1993–1994 lopulla sekä työsulun lyhentämällä kaudella 1994–1995 joukkueensa vakiokokoonpanoon ja pelasi säännöllisesti yli 20 minuuttia ottelussa, mutta jätettiin kaudella 1995–1996 suurimmassa osassa otteluista pelaavan kokoonpanon ulkopuolelle. Hän aloitti kauden 1996–1997 Panthersin silloisessa farmijoukkueessa, AHL:n Carolina Monarchsissa, jossa pelasi 27 runkosarjaottelua, mutta pelasi kauden aikana myös kolme NHL-ottelua, yhden marraskuussa 1996 ja kaksi helmikuussa 1997. Otteluista kolmas ja viimeinen jäi häneltä kesken olkapäävamman vuoksi.


title: Geoff Smith (jääkiekkoilija)

text: Smith teki syyskuussa 1997 vapaana pelaajana sopimuksen New York Rangersin kanssa. Hän pelasi kaudella 1997–1998 15 ja kaudella 1998–1999 neljä NHL:n runkosarjaottelua. Helmikuussa 1999 St. Louis Blues hankki hänet ja puolustaja Jeff Finleyn pelaajakaupassa, jossa Rangers sai vaihdossa hyökkääjä Chris Kenadyn. Smith ei kuitenkaan pelannut yhtään ottelua Bluesissa, vaan pelasi loppukauden sen farmijoukkueessa Worcester IceCatsissä AHL:ssä. Suurimman osan alkukaudesta hän oli pelannut Rangersin farmijoukkueissa, IHL:n Cincinnati Cyclonesissa ja AHL:n Hartford Wolf Packissa, jossa oli pelannut jo edelliskaudella.


title: Geoff Smith (jääkiekkoilija)

text: Puolustavan puolustajan roolissa pelannut Smith pelasi kaudesta 1989–1990 kauteen 1998–1999 kestäneellä NHL-urallaan yhteensä 462 runkosarja- ja 13 pudotuspeliottelua. Hän teki runkosarjassa 91 tehopistettä, 18 maalia ja 73 syöttöpistettä, ja pudotuspeleissä yhden syöttöpisteen.


title: Geoff Smith (jääkiekkoilija)

text: Smith edusti Kanadan jääkiekkomaajoukkuetta yksissä jääkiekon maailmanmestaruuskilpailuissa, vuonna 1993. Hän pelasi tuossa turnauksessa kahdeksan ottelua ilman tehopisteitä. Hän pelasi myös yksissä nuorten maailmanmestaruuskilpailuissa vuonna 1989.


title: Geoff Smith (jääkiekkoilija)

text: Smith on työskennellyt vuonna 1999 päättyneen jääkiekon pelaajauransa jälkeen ravintola-alalla. Hän on muun muassa johtanut Calico Jacks - ja Thirsty Dog -nimisiä ravintoloita Brittiläisessä Kolumbiassa, Kanadassa. Hän on omistanut myös Kamloopsin ulkopuolella sijaitsevan englannintäysverisiä kasvattavan maatilan.


title: Geoff Smith (jääkiekkoilija)

text: Smith on toiminut myös jääkiekon juniorivalmentajana. Hän toimi vuosina 2008–2011 aiemmin pelaajana edustamansa WHL-seuran Kamloops Blazersin osa-aikaisena apuvalmentajana. Vuonna 2011 hänet palkattiin Kootenay International Junior Hockey Leaguessa (KIJHL) pelaavan Kamloops Stormin päävalmentajaksi.


title: Stephanus Laurentii

text: Stephanus Laurentii (k. 19. tammikuuta tai 20. tammikuuta 1496) oli fransiskaanimunkki, joka suoritti ensimmäisenä suomalaisena keskiajalla Roomassa teologian tohtorin tutkinnon.


title: Stephanus Laurentii

text: Laurentiin syntymäpaikka ja -aika ovat tuntemattomat. Hänet mainitaan kuitenkin suomalaiseksi ("finno") ja hän lienee saanut kasvatuksensa jossakin Suomen luostarikouluista. Laurentii toimi Viipurin guardianina sekä myöhemmin fransiskaanien Pohjoismaisen eli Dacian provinssin esimiehenä eli ministerinä 1478–1493. Vuosina 1481–1482 hän suoritti Roomassa teologian tohtorin tutkinnon, vuonna 1486 hän piti fransiskaanien provisiaalikokouksen Viipurissa. Hänet haudattiin Kökarin luostarikirkkoon, mikä viittaa hänellä olleen kytköksiä Kökarin fransiskaanikonventtiin.


title: Pan-Amerikan kisat 1983

text: Vuoden 1983 Pan-Amerikan kisat järjestettiin Caracasissa 14. elokuuta – 29. elokuuta 1983.


title: Pan-Amerikan kisat 1983

text: Kisat tulivat tunnetuksi laajoista dopingtesteistä, ja 17 urheilijaa jäi kiinni kielletyistä aineista. Tämän lisäksi monet Yhdysvaltain yleisurheilujoukkueen jäsenistä lähtivät kisoista ennen lajiensa alkua.


title: Geoff Smith

text: Geoff Smith on muun muassa seuraavien henkilöiden nimi:


title: Voodoo Vince

text: Voodoo Vince on tasohyppelypeli, jonka kehitti Beep Industries ja julkaisi Microsoft Game Studios vuonna 2003.


title: Voodoo Vince

text: Pelissä pelataan voodoonukella, Vincellä, joka osaa juosta, hyppiä, lyödä ja tehdä pyörimisiskun. Peli pyörii Vincen voodootaitojen ympärillä, joita pelaaja voi käyttää, kun on löytänyt voodooikoneja kentistä. Kun Vincen voodoo voimamittari on täysi, pelaaja voi tuhota jokaisen lähellä olevan vihollisen. Pelin kentistä voi löytyä: zombien tuhkapussi, mikä nostattaa Vincen terveyttä, jos niitä kerää 100, sydämiä, mitkä antavat Vincelle extra elämän, rukousnauhat, joita saa hävinneiltä vihollisilta ja nostattaa Vincen voodoo voimia, ja pääkallosivuja. Kun kerää kaikki pääkallosivut kentästä, saa pääkallon, jolla voi kasvattaa voodoo voimia. Pelissä voi käydä edellisissä kentissä vaunuaseman kautta. Pelin aikana Vince pääsee lentämään lentokoneella, ajamaan suokiiturilla, ohjamaan sukellusvenettä ja monia muita ajoneuvoja.


title: Voodoo Vince

text: Voodoo Vince sai hyvän vastaanoton kriitikoilta ja sitä väitettiin Xbox-konsolin parhaaksi tasohyppely peliksi aikoinaan.


title: Ty the Tasmanian Tiger 2: Bush Rescue

text: Ty the Tasmanian Tiger 2: Bush Rescue on 3D-tasohyppelypeli PlayStation 2:lle, Xboxille, GameCubelle ja Game Boy Advancelle. Krome Studios kehitti pelin ja Electronic Arts (EA) julkaisi sen vuonna 2004. Peli on jatkoa vuonna 2002 julkaistulle "Ty the Tasmanian Tiger" -pelille.


title: Ty the Tasmanian Tiger 2: Bush Rescue

text: Ty aloittaa Southern Riversillä, mikä on maaseutua, joka jakautuu eriin alueisiin. Pelissä on rajoitettu avoimen maailman tunne, koska Ty pystyy tutkimaan laajoja alueita ja polkuja. Suurin osa pelistä Ty kulkee jaloin, mutta matkan varrella hän saa kulkupelejä ja esineitä kuten auton, sukellusveneen tai mekaanisen asusteen.


title: Ty the Tasmanian Tiger 2: Bush Rescue

text: Pelin aikana Ty tekee tehtäviä, joita hän saa kylän asukkailta. Tehtävä voi olla esineen viemistä paikasta A, paikkaan B, tuhota ratkaisevia esinetä tai voittaa vihollisia/pomovastuksia. Kun pelaaja on suorittanut tarinan kannalta tärkeät tehtävät, pelaaja etenee pelissä ja pääsee ussiin alueisiin. Yksi Tyn tavaramerkki on hyökkäys bumerangilla, joita hän voi heittää kaksi kerrallaan päihittääkseen vihollisen. Ty voi myös hyökätä puremalla.


title: Ty the Tasmanian Tiger 2: Bush Rescue

text: Ty the Tasmanian Tiger-pelissä, Ty kukisti Boss Cassin, joka joutui vankeuteen. Eräänä päivänä, Ty ja Shazza olivat ajelemassa, kunnes Ranger Ken kertoi, että Boss Cass (joka oli aikoinaan vanginnut Tyn vanhemmat) oli paennut Currawongin vankilasta ja lähtenyt kohti omaa maataan, Cassopolista. Dennis (korallisormisammakko) oli perustanut organisaation pysäyttääkseen Cassin, Bush Rescuen. Tyn ollessa Bush Rescuen jäsen, hän joutuu tekemään useita eri tehtäviä Southern Riversillä, kuten: kuljettaa arvokkaita esineitä, pelastaa siviilejä ja pysäyttää Cassin paholais liskojen ilkeät aikomukset. Kun Ty kukistaa Boss Cassin uuden assistentin, Cybersaurin, Julius (Bush Rescuen tiedemies) saa selville Cassin ilkeän juonen. Tyn kukistettua viholliset tieltään, hän viimein kohtaa Cassin. Tyn ja Cassin välinen taistelu käytiin tulivuoressa. Tyn voitettua, hän, Chazza ja Sly saivat rohkeus ja kunnia mitalit. Lopussa Cass tarjoilee hänen entisille käskyläisille ruokaa.


title: Vesileipävankeus

text: Vesileipävankeus oli ennen käytössä ollut vankeuden muoto, jossa vanki sai vankilassa ollessaan ravinnoksi pelkkää vettä ja leipää. Vesileipävankeus määrättiin pääasiassa vaihtoehtoisena rangaistusseuraamuksena tavalliselle vankeudelle. Vesileipävankeutta pidettiin enemmänkin häpeä- tai ruumiinrangaistuksena kuin varsinaisena vapausrangaistuksena.


title: Vesileipävankeus

text: Vuoden 1734 laki määräsi vankeuden vedellä ja leivällä rangaistukseksi useista rikoksista. Vuoden 1889 rikoslaki poisti vesileipävankeuden muutoin käytöstä, mutta se voitiin määrätä rangaistukseksi kuritushuonevankien vankilassa tekemistä rikoksista.


title: Vesileipävankeus

text: Vuonna 1930 säädettiin laki vapausrangaistuksen koventamisesta, jolla vesileipävankeus palautettiin käyttöön. Lain mukaan kuutta kuukautta lyhyemmät vankeusrangaistukset oli yleensä muunnettava vesileipävankeudeksi, jolloin vankeusaikaa samalla lyhennettiin niin, että yksi päivä vesileipävankeutta vastasi viittä päivää tavallista vankeutta. Vesileipävankeuteen ei kuitenkaan voitu määrätä raskaana olevaa naista tai henkilöä, jonka terveydentila ei sitä olisi kestänyt, eikä ilman lääkärin lausuntoa myöskään alle 18-vuotiasta tai yli 60-vuotiasta henkilöä. Tämä laki kumottiin vuonna 1946. Tämän jälkeen vesileipävankeus tuli jälleen kysymykseen vain kuritushuonevankien vankilassa tekemien rikosten rangaistuksena, ja sellaisenakin se poistettiin laista, kun kuritushuonerangaistus vuonna 1975 poistettiin käytöstä.


title: Jääpallon SM-sarja 1955

text: Jääpallon Suomen mestaruus kaudella 1954-1955 ratkaistiin yksinkertaisessa sarjassa. Mitalikolmikko oli sama jo viidettä kautta peräkkäin, järjestys tosin vaihteli vuosittain. Lappeenrannan Veiterä voitti mestaruuden kolmen pisteen erolla Oulun Palloseuraan. WP-35 sai pronssimitalit.


title: Jääpallon SM-sarja 1955

text: Uusintaottelussa putoamisesta Veitsiluodon Vastus voitti Viipurin Reippaan 5-1. Suomensarjasta nousivat pudonneiden Reippaan:n ja KUP:n tilalle OLS ja Porvoon Akilles.


title: Jääpallon SM-sarja 1955

text: Veiterän mestarijoukkue: Antti Paloheimo, Matti Hyväri, Juhani Halme, Arvo Raitavuo, Veikko Partanen, Risto Ovaska, Pentti Kekola, Aarne Airaksinen, Pentti Vartiainen, Matti Serenius, Hannu Airaksinen, Esko Pastinen ja Pertti Sipponen. Valmentaja: Pentti Pöysti


title: Jääpallon SM-sarja 1955

text: Työväen Urheiluliiton jääpallomestaruuden voitti Oulun Työväen Palloilijat, joka sai paikan seuraavan vuoden jääpallon SM-sarjaan. TUL:n mestaruus ratkaistiin viimeisen kerran.


title: Jääpallon SM-sarja 1955

text: Mestarijoukkue OTP: Pentti Veromaa, Jorma Hurskainen, Jorma Ollanketo, Paavo Laukka, Reino Kaarela, Eino Torvinen, Matti Isoherranen, Juhani Nisula, Heikki Ollikainen, Rauli Kampman ja Jouko Ahmala sekä Eero Koivunen. Huoltaja Alpo Viinikainen.


title: Jääpallon SM-sarja 1955

text: Ei pelattu


title: Jääpallon Suomensarja 1955

text: Jääpallon Suomensarja kaudella 1954-1955 pelattiin kahdessa lohkossa. Lohkojen voittajat nousivat seuraavan kauden jääpallon mestaruussarjaan ja lohkojen viimeinen putosi maakuntasarjaan. Osallistuvia joukkueita oli vain 13, sillä OPP, RU-38 ja Ilves-Kissat luopuivat sarjasta. Lohkovoittajiksi selviytyivät itälohkossa Akilles ja länsilohkossa OLS, jotka nousivat näin mestaruussarjaan. Sarjasta putosivat luopuneiden joukkueiden lisäksi Kärpät ja YVPS.


title: Jääpallon Suomensarja 1955

text: Työväen Urheiluliiton puolella pelattiin oma suomensarjansa.


title: Jääpallon Suomensarja 1955

text: Palloliiton Suomensarja pelattiin vuonna 1955 kaksilohkoisena lohkovoittajien noustessa vuoden 1956 jääpallon mestaruussarjaan.


title: Jääpallon Suomensarja 1955

text: Työväen Urheiluliiton Suomensarja pelattiin vuonna 1955 nelilohkoisena lohkovoittajien karsiessa noususta TUL:n mestaruussarjaan, jota ei kuitenkaan enää kaudella 1956 pelattu, vaan TUL:n seurat siirtyivät Palloliiton sarjoihin.


title: Friedrich Siemens

text: Friedrich August Siemens (8. joulukuuta 1826 – 24. toukokuuta 1904) oli saksalainen keksijä ja yrittäjä, joka tunnetaan parhaiten teräksen valmistukseen liittyvästä Siemens-Martin-prosessissa tarvittavan uunin kehittämisestä. Hän on myös Werner von Siemensin veli.


title: Friedrich Siemens

text: Friedrich Siemmens päätti 15-vuotiaana palkkautua laivapojaksi. Myöhemmin hän oli veljensä yrityksen palveluksessa Isossa-Britanniassa. Hän kehitti vuonna 1856 regeneratiivisen sulatusuunin, joka toimi kaasulla. Tätä uunia käytetään Siemens-Martin-prosessissa. Hän sai keksinnölleen brittiläisen patentin No. 2861 otsikolla "Uunin toiminnan tehostusjärjestely, jota voidaan käyttää kaikissa korkeata lämpötilaa vaativissa tapauksissa".


title: Friedrich Siemens

text: Vuonna 1856 hän perusti Dresdeniin uunin rakennusyrityksen, josta tuli myöhemmin Friedrich Siemens Industrieofenbau (FSI). Vuonna 1862 hänen veljensä Hans Siemens perusti Dresdeniin lasitehtaan keksinnön kaupalliseen soveltamiseen.


title: Friedrich Siemens

text: Vuonna 1867 Friedrich Siemens otti lasitehtaan vastuulleen veljensä Hans Siemensin kuoleman jälkeen. Vuonna 1868 otettiin lasin massatuotantoon jatkuvatoiminen regeneratiivisellä liekityksellä varustettu säiliöuuni. Tämän avulla tuotantomäärät nousivat 66-kertaisiksi kahteen miljoonaan pulloon kuukaudessa.


title: Friedrich Siemens

text: Vuonna 1900 Friedrich Siemens otti vastaan kunniatohtorin arvon Dresdenin teknillisessä korkeakoulussa.


title: Guildfordin katedraali

text: Guildfordin katedraali (), virallisesti The Cathedral Church of the Holy Spirit, Guildford on katedraali Guildfordin kaupungissa Surreyn kreivikunnassa Englannin alueella Yhdistyneessä kuningaskunnassa. Katedraalin suunnitteli englantilainen arkkitehti Sir Edward Brantwood Maufe. Katedraalin rakentaminen alkoi vuonna 1936 ja päättyi 1961. Katedraalin rakennustyöt keskeytyivät vuosiksi 1939–1945 toisen maailmansodan takia.


title: Guildfordin katedraali

text: Katedraalin torni nousee 48,8 metriin asti, ja sen päällä on 4,6-metrinen kultainen enkeli. Katedraali edustaa art deco- ja goottilaista tyyliä.


title: Juha Suonpää

text: Juha Suonpää (s. 1963) on suomalainen valokuvaaja ja valokuvauksen opettaja. Hän on oppiarvoltaan taiteen tohtori.


title: Juha Suonpää

text: Suonpää on Tampereen Ammattikorkeakoulun kuvataiteen yliopettaja ja Lapin yliopiston taiteiden tiedekunnan osa-aikainen luontokuvauksen professori.


title: Jääpallon SM-sarja 1956

text: Jääpallon Suomen mestaruus kaudella 1955-1956 ratkaistiin yksinkertaisessa sarjassa. Suomen Palloliitto ja Työväen Urheiluliitto yhdistivät jääpallosarjansa, jolloin kahta erillistä mestaruussarjaa ei enää pelattu ja mestaruussarjasta tuli todellinen Suomen mestaruussarja. Jalkapallossa SPL:n ja TUL:n sarjojen yhdistyminen oli tapahtunut kaudeksi 1948. TUL:n joukkueista mukana oli edeliskauden TUL:n mestari Oulun Työväen Palloilijat, joka jäi sarjassa kymmenenneksi ja putosi suomensarjaan.


title: Jääpallon SM-sarja 1956

text: Suomen mestaruuden voitti Oulun Palloseura, joka voitti kaikki ottelunsa. OPS:n takana KUV ja Veiterä saavuttivat saman pistemäärän, KUV sai hopeamitalit paremman maalieron ansiosta. Veiterä saavutti pronssia. KUV:lle hopea oli sen jääpallohistorian ensimmäisen mitalisijoitus. Samalla KUV otti WP-35:n paikan suomen kolmen parhaimman jääpalloseuran joukossa useaksi kaudeksi.


title: Jääpallon SM-sarja 1956

text: Suomensarjasta nousivat pudonneiden JMP:n, OTP:n ja Akilleksen tilalle Vaasan Palloseura ja Lappeenrannan Pallo-Toverit.


title: Jääpallon SM-sarja 1956

text: OPS:n joukkue: Kullervo Muurinen, Erkki Hedman, Veijo Saariaho, Matti Kovalainen, Pauli Heiskanen, Veijo Sohlo, Juhani Turpeenniemi, Tauno Kaurala, Seppo Alatalo, Veikko Allinen, Alpo Aho, Pentti Veromaa, Jorma Hakalahti. Valmentaja: Kaarlo Sohlo


title: Narvi (kuu)

text: Narvi on Saturnuksen kuu. Sen löysi Scott S. Sheppard ryhmineen vuonna 2003. Aluksi siitä käytettiin nimitystä S/2003 S 1, mutta 21. tammikuuta 2005 sen nimeksi hyväksyttiin Narvi skandinaavisen mytologian hahmon mukaan.


title: Jääpallon SM-sarja 1957

text: Jääpallon Suomen mestaruus kaudella 1956-1957 ratkaistiin yksinkertaisessa sarjassa. Lappeenrannan Veiterä voitti mestaruuden, pisteen erolla ennen Oulun Palloseuraa.


title: Jääpallon SM-sarja 1957

text: Suomensarjasta nousivat pudonneiden HJK:n ja Lappeenrannan Pallo-Toverien tilalle Oulun Tarmo ja Mikkelin Palloilijat.


title: Jääpallon SM-sarja 1957

text: Veiterä: Antti Paloheimo, Jonni Pajukari, Erkki Partanen, Jouko Taskinen, Veikko Partanen, Risto Ovaska, Aarne Airaksinen, Arvo Raitavuo, Pentti Immonen, Matti Serenius,Hannu Airaksinen ja Pentti Sipponen.


title: Jääpallon SM-sarja 1959

text: Jääpallon Suomen mestaruus kaudella 1958-1959 ratkaistiin yksinkertaisessa sarjassa. Käpylän Urheilu-Veikot uusi mestaruutensa.


title: Jääpallon SM-sarja 1959

text: Uusintaottelussa putoamisesta Helsingin IFK voitti Mikkelin Palloilijat 2-1. Suomensarjasta nousivat pudonneiden MP:n ja Vaasan IFK:n tilalle Vaasan Palloseura ja Viipurin Reipas Lahdesta.


title: Jääpallon SM-sarja 1959

text: Yleisömäärät kerätty Helsingin sanomien otteluraporteista


title: Jääpallon SM-sarja 1959

text: KUV:n joukkue: Ohto Uotinen, Olavi Varma, Kai Ström, Nils Månsson, Matti Niemi, Lauri Martti, Kauko Korpela, Tauno Timoska, Reijo Rihtamo, Pentti Jokinen, Tapio Hovi, Veikko Laurikainen, Sakari Pihlamo, Heikki Laukkanen ja Antti Einiö valmentaja: Kaarlo Einiö.


title: Per-Håkan Slotte

text: Per-Håkan Slotte (s. 9. joulukuuta 1942 Hammarland) on suomalainen virkamies ja poliitikko.


title: Per-Håkan Slotte

text: Slotte on koulutukseltaan arkkitehti. Vuosina 1970–1972 hän toimi Helsingin kaupungin toimistoarkkitehtina, Helsingin seutukaavaliitossa seutukaava-arkkitehtina 1972–1980 sekä kauppa- ja teollisuusministeriön ylitarkastajana 1980–1991.


title: Per-Håkan Slotte

text: 1970- ja 1980-luvuilla Slotte toimi Helsingin kaupunginvaltuuston jäsenenä. Vuosina 1991–1995 hän toimi Porvoon maalaiskunnan kunnanjohtajana ja vuosina 1995–2006 Porvoon kaupunginjohtajana. Hän on puoluetaustaltaan RKP:läinen.


title: Per-Håkan Slotte

text: Vuonna 2011 Slotte tuomittiin virkavelvollisuuden rikkomisesta 60 päiväsakkoon. Hän ja seuraajansa Marcus Henricson olivat Porvoon kaupunginjohtajina sopineet Slotten entiselle sihteerille erorahan, jota oli perusteltu kirjaamattomilla ylitöillä.


title: Tarina meistä kahdesta

text: Tarina meistä kahdesta (engl. "The Story of Us") on vuonna 1999 kuvattu draamakomedia. Elokuvan pääosia esittävät Bruce Willis, Michelle Pfeiffer, Colleen Rennison, Jake Sandvig, Tim Matheson, Rob Reiner, Julie Hagerty ja Rita Wilson. Elokuvan on ohjannut Rob Reiner. Elokuva ei menestynyt taloudellisesti.


title: Tarina meistä kahdesta

text: Elokuva kertoo pariskunnasta (Willis ja Pfeiffer), joka on ollut viisitoista vuotta naimisissa. Suhteesta on kadonnut kipinä, mutta he yrittävät pelastaa sen. Rotten Tomatoes -sivuston mukaan kriitikkojen yhteinnen mielipide on, että tarina on tylsä ja ennalta arvattavissa, ja Willisin ja Pfeifferin välinen huono henkilökemia tekee sen vielä huonommaksi.


title: Homeperseensuo

text:
Homeperseensuo on suo Haminassa n. 19 kilometrin päässä keskustasta. Suolla on turvetuotantoalue.
Nimen historiaa on käsitelty kirjassa "Homeperseensuo ja muita matkailukohteita". Homeperseensuo on osa Haminan Reserviupseerikoulun harjoitusalueita.


title: Nikolaj Coster-Waldau

text: Nikolaj Coster-Waldau (s. 27. heinäkuuta 1970 Rudkøbing, Tanska) on tanskalainen näyttelijä, tuottaja ja käsikirjoittaja. Läpimurtonsa Coster-Waldau teki tanskalaisessa elokuvassa "Yövahti" vuonna 1994. Yhdysvalloissa hän on näytellyt muun muassa televisiosarjoissa "New Amsterdam" ja "Game of Thrones", jossa hän näyttelee Jaime Lannisteria. Vuonna 2017 Coster-Waldau ansaitsi sarjasta 1,1 miljoonaa dollaria jaksolta ja hänestä tuli yksi television parhaiten palkatuista näyttelijöistä.


title: Nikolaj Coster-Waldau

text: Vuonna 2018 Coster-Waldau sai parhaan miessivuosan Primetime Emmy -ehdokkuuden draamasarjasta "Game of Thrones".


title: Harry Lloyd

text: Harry Lloyd (s. 17. marraskuuta 1983 Lontoo, Englanti) on englantilainen näyttelijä. Lloyd näytteli Will Scarletia vuoden 2006 televisiosarjassa "Robin Hood". Vuonna 2011 hän näytteli Viserys Targaryenia yhdysvaltalaisen "Game of Thrones" -televisiosarjan ensimmäisellä tuotantokaudella.


title: Harry Lloyd

text: Lloyd on Charles Dickensin pojan-pojan-pojan-tyttärenpoika.


title: Iain Glen

text: Iain Glen (s. 24. kesäkuuta 1961) on skotlantilainen näyttelijä, joka on esiintynyt vuodesta 1986 lähtien yli 60 televisiosarjassa tai elokuvassa. Hän on tehnyt uraa myös teatterissa. Vuodesta 2011 lähtien Glen on näytellyt Jorah Mormontia televisiosarjassa "Game of Thrones". Hänet tunnetaan myös nimikkoroolistaan irlantilaisessa rikossarjassa "Jack Taylor" (2010–).


title: Iain Glen

text: Edinburghissa syntynyt Glen opiskeli Edinburgh Academyssa, Aberdeenin yliopistossa ja Royal Academy of Dramatic Artissa. Aloitettuaan uransa teatterin parissa hän esiintyi ensimmäistä kertaa televisiossa 1985 ja elokuvissa 1987. Hän sai Berliinin elokuvajuhlien parhaan näyttelijän palkinnon roolistaan vuoden 1990 elokuvassa "Silent Scream". 1990-luvulla Glen esiintyi pääasiassa brittiläisissä televisiosarjoissa.


title: Iain Glen

text: 2000-luvulla Glen on esiintynyt muun muassa elokuvissa "Tomb Raider", "Darkness – pimeys", "Man to Man", "" ja "Rautarouva". Tuoreempiin televisioesiintymisiin lukeutuvat "Game of Thronesin" lisäksi "Downton Abbey", "Doctor Who", "Ontto kruunu," "Prisoners’ Wives" ja "Jack Taylor".


title: Kit Harington

text: Christopher ”Kit” Harington (s. 26. joulukuuta 1986 Lontoo, Englanti) on englantilainen elokuva-, televisio- ja teatterinäyttelijä. Hänet tunnetaan Jon Nietoksen roolistaan yhdysvaltalaisessa televisiosarjassa "Game of Thrones" (2011–). Harington sai sarjasta parhaan miessivuosan Primetime Emmy -ehdokkuuden vuonna 2016. Harington näytteli myös Albertia Lontoon West Endin alkuperäisessä näytelmässä "War Horse".


title: Kit Harington

text: Harington syntyi Lontoossa vuonna 1986 Deborah Janelle (o.s. Catesby), joka on entinen näytelmäkirjalija ja David Richard Haringtonille, joka omistaa kirjakaupan. Haringtonin isoisä oli Sir Richard Harington, 12. Haringtonin suvun baronetti.


title: Kit Harington

text: Harington kävi Southfield Primary School -koulua vuosina 1992–1998, minkä jälkeen hän opiskeli Martleyssa sijaitsevassa Chantry High Schoolissa vuosina 1998–2003. Vuosina 2003–2005 Harington kävi Worcester Sixth Form Collegea, jossa hän opiskeli draamaa ja teatteria.


title: Kit Harington

text: Vuonna 2008 Harington valmistui Central School of Speech and Drama -opistosta, joka on osa Lontoon yliopistoa. Teatterikoulussa hän esiintyi yhteensä kuudessa eri näytelmässä.


title: Kit Harington

text: Valmistuttuaan yliopistosta Harington esiintyi näytelmässä "War Horse" vuosina 2008 ja 2009 Royal National Theatressa.


title: Kit Harington

text: Haringtonin ensimmäinen televisiorooli oli vuonna 2011 alkaneessa yhdysvaltalaisessa HBO:n fantasiasarjassa "Game of Thrones", jossa hän näyttelee Jon Nietosta. Hän sai roolin vain kolmella koe-esiintymisellä, mikä oli vähäinen määrä ottaen huomioon hahmon merkittävyyden ja Haringtonin kokemattomuuden. "Access Hollywood" nimesi hänet ”nousevaksi tähdeksi”.


title: Kit Harington

text: Harington näytteli Vincentiä vuoden 2012 kauhuelokuvassa "". Elokuvan kuvaukset alkoivat 7. maaliskuuta ja päättyivät 14. toukokuuta 2011. Marraskuussa 2011 ilmoitettiin, että Harington oli saanut roolin kuningas Arthurina uudessa elokuvassa "Arthur and Lancelot", jonka kuvausten oli määrä alkaa vuoden 2012 alussa. Warner Bros. otti kuitenkin elokuvan pois julkaisulistaltaan eikä sen julkaisu ole varma.


title: Kit Harington

text: Vuonna 2014 Harington esiintyi pääosassa Paul W. S. Andersonin historiallisessa katastrofielokuvassa "Pompeji".


title: Kit Harington

text: Vuonna 2017 Harington tienasi "Game of Thrones" -sarjasta 1,1 miljoonaa dollaria per jakso ja hänestä tuli yksi television parhaiten palkatuista näyttelijöistä.


title: Kit Harington

text: Harington alkoi seurustella "Game of Thronesissa" näyttelevän Rose Leslien kanssa vuonna 2012. Pari ilmoitti kihlautumisestaan syyskuussa 2017 "The Times" -aikakauslehden kautta. He menivät naimisiin 23. kesäkuuta 2018.


title: Kit Harington

text: Harington ja Rose Leslie ostivat 1,75 miljoonan punnan huvilan vuonna 2017 Itä-Englannin Suffolkin kreivikunnasta.


title: Richard Madden

text: Richard Madden (s. 18. kesäkuuta 1986 Elderslie, Renfrewshire, Skotlanti) on skotlantilainen näyttelijä. Hänet tunnetaan muun muassa Robb Starkin roolistaan yhdysvaltalaisessa televisiosarjassa "Game of Thrones". Hän näytteli Prinssiä vuoden 2015 elokuvassa "Cinderella – Tuhkimon tarina".


title: Richard Madden

text: Vuonna 2018 Madden näytteli BBC:n televisiosarjassa "Bodyguard – Henkivartija", josta hänet palkittiin parhaan draamasarjan miespääosan Golden Globella.


title: Mark Addy

text: Mark Addy Johnson (s. 14. tammikuuta 1964 York, Englanti) on englantilainen näyttelijä. Vuonna 2011 hän näytteli kuningas Robert Baratheonia televisiosarjassa "Game of Thrones". Hän oli yksi pääosien näyttelijöistä elokuvassa "Ritarin tarina".


title: Sophie Turner

text: Sophie Turner (s. 21. helmikuuta 1996 Northampton, Englanti) on brittiläinen näyttelijä, joka esittää Sansa Starkia HBO:n televisiosarjassa "Game of Thrones" (2011–). Vuonna 2016 hän esiintyi Jean Greyn roolissa supersankarielokuvassa "" ja tulee jatkamaan roolissaan vuonna 2019 elokuvassa "".


title: Sophie Turner

text: Turner syntyi Northamptonissa, mutta perhe muutti Warwickiin hänen ollessaan kaksivuotias. Warwickissa hän liittyi paikalliseen nuorisoteatteriin, Playbox Theatreen, johon hän kuuluu edelleen. Hän kävi koulua Warwick Prep Schoolissa 11-vuotiaaksi asti, kunnes siirtyi tytöille tarkoitettuun King’s High Schooliin. Vuonna 2012 hän suoritti toisen asteen GCSE-kokeet yhdeksässä aineessa saaden viidestä aineesta korkeimman arvosanan ja neljästä toiseksi korkeimman. Hän opiskelee päättökokeisiin kolmea ainetta: psykologiaa, historiaa sekä englannin kieltä ja kirjallisuutta.


title: Sophie Turner

text: Turner sai ensimmäisen televisioroolinsa vuonna 2009, kun hänet valittiin yhdysvaltalaisen HBO:n tuottamaan televisiosarjaan "Game of Thrones". Hän esittää Eddard Starkin vanhinta tytärtä Sansaa. Turnerin koulun draamaopettaja rohkaisi häntä koe-esiintymään rooliin. Hän värjäsi vaaleat hiuksensa punaruskeiksi roolia varten. Sarjaa alettiin esittää keväällä 2011. Turner on saanut roolistaan Young Artist -palkintoehdokkuuden.


title: Sophie Turner

text: Vuonna 2012 Turner valittiin Isabel Coixetin ohjaaman jännityselokuvan "Another Me" pääosaan. Elokuva sai ensi-iltansa marraskuussa 2013 Rooman elokuvajuhlilla. Vuonna 2013 Turner esiintyi myös Adeline Marchin roolissa BBC:n televisioelokuvassa "Kolmastoista kertomus". Turner näyttelee Heatheria vuoden 2015 toimintakomediassa "Barely Lethal".


title: Sophie Turner

text: Tammikuussa 2015 ilmoitettiin Turnerin valitsemisesta nuoren Jean Greyn rooliin Bryan Singerin ohjaamassa supersankarielokuvassa "". Se sai ensi-iltansa toukokuussa 2016.


title: Maisie Williams

text: Margaret Constance ”Maisie” Williams (s. 15. huhtikuuta 1997 Bristol, Englanti) on englantilainen näyttelijä. Hänet tunnetaan erityisesti Arya Starkin roolista vuonna 2011 alkaneessa yhdysvaltalaisessa televisiosarjassa "Game of Thrones". Williams sai sarjasta parhaan naissivuosan Primetime Emmy -ehdokkuuden vuonna 2016.


title: Maisie Williams

text: "Game of Thronesin" lisäksi Williams on esiintynyt muun muassa televisiosarjassa "The Secret of Crickley Hall" (2012), televisioelokuvassa "Cyberbully" (2015) ja elokuvassa "The Falling" (2014). Viimeksi mainitusta roolistaan hän sai Shooting Stars -tunnustuksen Berliinin elokuvajuhlilla. Vuonna 2015 Williams näytteli Ashildr-nimistä hahmoa brittiläisen "Doctor Who" -sarjan yhdeksännellä tuotantokaudella.


title: Maisie Williams

text: Toukokuussa 2017 Williams valittiin näyttelemään Sutta "X-Men"-elokuvasarjaan kuuluvassa "The New Mutantsissa", joka saa ensi-iltansa vuonna 2019.


title: Alfie Allen

text: Alfie Evan Allen (s. 12. syyskuuta 1986 Lontoo, Englanti) on englantilainen näyttelijä. Vuodesta 2011 lähtien hän on näytellyt Theon Greyjoyta televisiosarjassa "Game of Thrones".


title: Alfie Allen

text: Valkokankaalla Allen on esiintynyt vuoden 2014 elokuvassa "John Wick". Hänet on myös valittu vuonna 2018 ilmestyväksi suunnitellun Shane Blackin "The Predator" -elokuvan näyttelijäkaartiin.


title: Alfie Allen

text: Allen on näyttelijä Keith Allenin poika ja poplaulaja Lily Allenin veli.


title: Rory McCann

text: Rory McCann (s. 24. huhtikuuta 1969 Glasgow, Skotlanti) on skotlantilainen näyttelijä, joka on esiintynyt muun muassa televisiosarjassa "Game of Thrones" (2011–) Sandor Cleganen roolissa.


title: Isaac Hempstead-Wright

text: Isaac Hempstead-Wright (s. 9. huhtikuuta 1999) on englantilainen näyttelijä, joka tunnetaan roolistaan Bran Starkina yhdysvaltalaisessa televisiosarjassa "Game of Thrones".


title: Isaac Hempstead-Wright

text: Hempstead-Wright innostui näyttelemisestä liityttyään koulunsa teatterikerhoon välttääkseen talviset jalkapalloharjoitukset. Sen jälkeen hän kirjautui Kent Youth Theatren riveihin. Syksyllä 2009 Hempstead-Wright sai roolin "Game of Thronesin" pilottijaksosta. Fantasiasarja osoittautui menestykseksi ja Hempstead-Wright on jatkanut roolissaan. Hän ei esiintynyt viidennellä tuotantokaudella, mutta palasi sarjaan kuudennella kaudella keväällä 2016. Vuonna 2013 hän sai roolisuorituksestaan Young Artist -palkintoehdokkuuden.


title: Isaac Hempstead-Wright

text: Hempstead-Wrightin ensimmäinen valkokangasrooli oli sivuosa kauhuelokuvassa "The Awakening" (2011). Vuonna 2013 hän näytteli elokuvassa "Closed Circuit", ja syksyllä 2014 ensi-iltansa saaneessa animaatioelokuvassa "Boksitrollit" hänellä on pääosa Eggsin ääninäyttelijänä.


title: Guided by Voices

text: Guided by Voices (usein lyhennettynä GBV) on yhdysvaltalainen indierockyhtye, joka perustettiin vuonna 1983. Yhtye on kotoisin Daytonin kaupungista Ohiosta. Yhtyeen jäsenet vaihtuivat tiheästi lauluntekijä Robert Pollardin kuitenkin pysyessä yhtyeessä. Vuonna 2004 yhtye lopetti, kunnes 2010 alkuperäinen kokoonpano kokoontui ja esiintyi Matador Recordsin vuosijuhlissa jonka jälkeen yhtye myös teki kiertueen ympäri maata.


title: Afaian temppeli

text: Afaian temppeli () on antiikin aikainen Afaialle omistettu temppeli Aíginan saarella Kreikassa. Sen arkeologinen kohde, johon kuuluu myös laajempi pyhäkköalue, sijaitsee saaren koillisosassa lähellä nykyisiä Mesagróksen ja Agía Marínan kyliä.


title: Afaian temppeli

text: Temppelin paikka on ollut kulttikäytössä viimeistään mykeneläisellä ajalla 1300-luvulla eaa. Tämän osoittavat paikalta löydetyt figuriinit. Nykyisin paikalla oleva temppeli rakennettiin arkaaisen kauden lopulla noin vuonna 500–490 eaa. Sen paikalla oli ollut varhaisempi temppeli, joka oli rakennettu noin vuonna 570–560 eaa. ja joka tuhoutui tulipalossa vuonna 510 eaa. Samalla kun temppeli rakennettiin uudelleen, koko pyhäkköalue uusittiin. Tällöin siihen rakennettiin tasanteita ja ympärysmuuri sekä liitettiin propylon-pylväikkö.


title: Afaian temppeli

text: Pyhäkköalueen merkitys väheni sen jälkeen, kun Aigina päätyi Ateenan valtapiiriin 400-luvun eaa. puolessa välissä. Sitä korjattiin vielä 300-luvulla eaa., mutta alue hylättiin 100-luvulla eaa.


title: Afaian temppeli

text: Tutkimukset alueella alkoivat vuonna 1811. Koristeosat vietiin ensin Italiaan ja sitten Müncheniin Saksaan. Alueen järjestelmälliset arkeologiset kaivaukset on suorittanut Saksan arkeologinen instituutti, alun perin vuonna 1901 Adolf Furtwänglerin ja Hermann Thierschin johdolla sekä vuosina 1964–1981 Dieter Ohlyn johdolla. Temppeli kunnostettiin vuosina 1956–1957.


title: Afaian temppeli

text: Nykyaikana temppelin ajateltiin ensin olleen omistettu Zeus Panhelleniokselle ja sittemmin Athenelle. Furtwängler kuitenkin löysi temppelistä vuonna 1901 omistuskirjoituksen jumalatar Afaialle, mikä kumosi oletuksen. Afaia oli paikallinen jumaluus, jonka alkuperä oli mahdollisesti minolais-mykeneläisessä Diktynna-Britomartiksessa. Afaian palvonta sai ilmeisesti alkunsa doorilaisten kreikkalaisten asutettua saaren.